Sgiliau Cyfryngau Cymdeithasol - Cyrsiau rhan amser i oedolion - Prifysgol Caerdydd\nHoffi, dilyn, tanysgrifo, dod yn ffrind, rhannu, trydar, gosod. Beth sy'n gymdeithasol am y cyfryngau cymdeithasol? Sut rydym yn ei ddefnyddio fel cyfrwng?\nAr y cwrs ymarferol hwn, byddwch yn dysgu am blatfformau amlwg y cyfryngau cymdeithasol a sut i'w defnyddio'n effeithiol. O flogio a Facebook, i straeon Instagram a Twitter, byddwch yn cael y cyfle i archwilio’r hyn sy’n peri i’r cyfryngau cymdeithasol fod yn gymdeithasol a sut y gellir eu defnyddio fel platfform hygyrch y cyfryngau ar gyfer busnesau, cymunedau ac at ddefnydd personol.\nNod y cwrs hwn yw eich cyflwyno i’r agweddau damcaniaethol ac ymarferol ar y cyfryngau cymdeithasol, a bydd yn eich helpu i ysgrifennu ar gyfer y cyfryngau cymdeithasol, i ddeall hawlfraint ar y cyfryngau cymdeithasol ac i ddylunio delweddau a chynnwys sy’n barod ar gyfer y cyfryngau cymdeithasol at ddiddordeb busnesau neu ddefnydd personol.\nBydd y modiwl yn seiliedig ar weithdai, a fydd yn cynnwys adborth rheolaidd gan fyfyrwyr eraill a thiwtoriaid. Mae’n debygol y bydd sesiynau yn cynnwys:\nBeth yw’r cyfryngau cymdeithasol?\nDeall platfformau: gweithdai ymarferol yn Facebook, Instagram a Twitter\nHawlfraint: Yr Hanfodion\nDefnyddio delweddau ar y cyfryngau cymdeithasol\nMireinio’ch cynnwys: technegau mewn ffeithlen greadigol\nSail yr asesu fydd Portffolio Cyfryngau Cymdeithasol o ysgrifennu, beirniadaethau a/neu fyfyrdodau gan gynnwys gwaith gorau pob myfyriwr a gynhyrchwyd ar y modiwl hwn. Dylai’r portffolio ddangos datblygiad y myfyriwr o ran sgiliau’r cyfryngau cymdeithasol ar draws un platfform o leiaf.\nBydd y myfyrwyr yn cael rhestr gyfoes o ganllawiau hunangymorth, gwefannau defnyddiol a deunydd arall a fydd yn eu helpu i ddeall y cyfryngau cymdeithasol yn llwyddiannus.


Agenda Y Cyfarfod Llawn - Y Bumed Senedd ar Dydd Mercher, 19 Mehefin 2019, 13.30\nY Cyfarfod Llawn - Y Bumed Senedd - Dydd Mercher, 19 Mehefin 2019 13.30\nCrynodeb o Bleidleisiau 19/06/19 PDF 127 KB\nCofnodion y gellir eu hargraffu PDF 206 KB Gweld Cofnodion fel HTML\nTranscript: Transcript for 19/06/2019 - Y Cyfarfod Llawn - Y Bumed Senedd\nGofynnwyd cwestiynau 1 – 2 a 4 - 9. Tynnwyd cwestiwn 3 yn ôl. Gwahoddodd y Llywydd lefarwyr y pleidiau i ofyn cwestiynau i’r Gweinidog ar ôl cwestiwn 2.\nGofynnwyd yr 8 cwestiwn cyntaf. Cafodd cwestiwn 3 ei ateb gan y Dirprwy Weinidog Tai a Llywodraeth Leol. Gwahoddodd y Llywydd lefarwyr y pleidiau i ofyn cwestiynau i’r Gweinidog ar ôl cwestiwn 2.\nDechreuodd yr eitem am 15.29.\nGwnaeth Elin Jones ddatganiad am - Dathlu 50 mlynedd o Sali Mali.\nGwnaeth Mick Antoniw ddatganiad am - Diwrnod Dyneiddiaeth y Byd (21 Mehefin 2019).\nGwnaeth Vikki Howells ddatganiad am - Mis Pride LHDT 2019 a dathlu 20 mlynedd ers Pride cyntaf Caerdydd.\nNDM7057 Dai Lloyd (Gorllewin De Cymru)\nCynnig bod Cynulliad Cenedlaethol Cymru yn galw ar Lywodraeth Cymru i sicrhau bod hanes Cymru yn cael ei ddysgu i bob disgybl ysgol yng Nghymru yn ddiwahan.\nCrynodeb o Bleidleisiau 19/06/19 , eitem PDF 125 KB\nNDM7069 Mike Hedges (Dwyrain Abertawe)\nTlodi yng Nghymru: Beth sy'n ei achosi a beth y gellir ei wneud i'w liniaru.\nDechreuodd yr eitem am 18.52


Cynllun newydd £6.4m ym Mhorthcawl i amddiffyn rhag llifogydd\nGwynoro Jones March 30, 2021 3 min read\nMAE paratoadau wedi dechrau i gychwyn gwaith ar gynllun newydd gwerth £6.4m fydd yn amddiffyn Porthcawl rhag llifogydd ac unrhyw godiad posib yn lefel y môr yn y dyfodol.\nMae’r cynllun amddiffyn newydd rhag llifogydd yn dilyn prosiect llwyddiannus diweddar gwerth £3m a ddisodlodd hen amddiffynfeydd môr ar Draeth y Dref, a sicrhau bod 260 o gartrefi, busnesau ac adeiladau hanesyddol fel Pafiliwn y Grand yn cael eu gwarchod o hyd.\nBydd cam cyntaf y cynllun yn canolbwyntio ar Forglawdd y Gorllewin, ac mae’r arbenigwyr adeiladu yn Knights Brown yn y broses o sefydlu compownd ar dir yn Llyn Halen yn barod i gychwyn y gwaith mis nesaf.\nAdeiladwyd Morglawdd y Gorllewin yn yr 1820au a chafodd ei ymestyn yn yr 1860au. Yn ystod y blynyddoedd diwethaf, mae’r morglawdd wedi dod yn fyd-enwog ar ôl cael ei gynnwys mewn ffotograffau dramatig sy’n dangos y tonnau enfawr sy’n chwistrellu drosto yn ystod stormydd, llanw uchel a thywydd garw.\nMae strwythur mewnol y morglawdd yn cynnwys ei graidd coed gwreiddiol, ac mae angen gwneud llawer o waith adnewyddu ac adfywio arno i sicrhau ei fod yn gallu parhau i wrthsefyll y llanw a thywydd garw’r môr.\nYnghlwm â’r ail gam a fydd yn cydredeg â’r cyntaf, bydd Knights Brown yn canolbwyntio ar uwchraddio Promenâd y Dwyrain, a adeiladwyd yn wreiddiol yn yr 1860au, a chreu gwell amddiffynfeydd llifogydd rhwng Marina Porthcawl a Thraeth Coney.\nYna bydd y gwaith yn ymestyn i Sandy Bay a chyn belled â Rhych Point, lle bydd amddiffynfeydd llifogydd a gwaith gwarchod twyni yn cael eu huwchraddio.\nAriannwyd y gwaith ar y cyd gan Lywodraeth Cymru a Chyngor Bwrdeistref Sirol Pen-y-bont ar Ogwr fel rhan o’r Rhaglen Rheoli Risg Arfordirol.\nDywedodd Janine Nightingale, Cyfarwyddwr Cymunedau:\n”Mae’r prosiect hwn yn cynrychioli buddsoddiad sylweddol gwerth £6.4m ar gyfer Porthcawl, fydd yn cadw mwy na 500 o gartrefi a thros 170 o fusnesau yn ddiogel rhag y perygl o lifogydd.\nMae’n rhan allweddol o’r seilwaith ar gyfer amddiffyn y dref rhag llifogydd, a bydd hefyd yn helpu i sicrhau datblygiad pellach yn ardal Llyn Halen ym Mhorthcawl.\nYn ogystal â gwarchod eiddo masnachol a phreswyl, mae’r gwaith ar amddiffynfeydd môr newydd yn rhan allweddol o’n cynlluniau adfywio ar gyfer y dref, a byddant yn amddiffyn asedau a seilwaith sy’n werth miliynau o bunnoedd.”\nTags: £6.4m ym Mhorthcawl i amddiffyn rhag llifogydd Cyngor Pen-y-bont ar Ogwr Forglawdd y Gorllewin uwchraddio Promenâd y Dwyrain\nPrevious Hwb ariannol i adfywio cymunedau Caerffili a Choed Duon\nNext Ymgyrch posteri gan Gyngor Sir Fynwy a Heddlu Gwent i hyrwyddo ysbryd cymunedol


Gwybodaeth sylfaenol 6 o bwysau siglo arsugniad technoleg-newyddion-newyddion-cwmni arbennig Jiayu offer\n1. gweithio elfennol o bwysau siglen arsugniad?\nTechnoleg arsugniad siglen pwysau, oherwydd mae angen eu hadfywio, adsorbent y mae y arsugniad yn ysbeidiol. Felly, dau neu fwy o dyrau arsugniad ddefnyddio yn y diwydiant i bob yn ail (neu y Cylch yn eu trefn) arsugniad ac adfywio Tŵr arsugniad, un golofn yn abl ac arsugn *, ac y golofn eraill yn dadelfennu ac yn dadelfennu i Adfywio i sicrhau bod y broses arsugniad cyfan. Parhad.\n2. Beth yw effaith y dewis o adsorbent ar yr uned arsugniad siglen pwysau?\nGwerthuswyd perfformiad arsugniad adsorbent ar gyfer pob cydran nwy trwy arbrawf mesur llinell arsugniad isothermal dan amodau statig ac y gromlin all-lif o dan amodau deinamig. Perfformiad arsugniad da y adsorbent yn y cyflwr sylfaenol o'r broses wahanu arsugniad. Mae angen ystyried y gwrth-ddweud rhwng arsugniad a desorption dewis adsorbent yn y broses arsugniad siglen pwysau hefyd. Mae angen i ddewis adsorbent gyda gallu arsugniad mawr a desorption hawdd i leihau'r defnydd o bŵer o depressurization desorption. Pwynt arall o ddewis y adsorbent yw bod y ffactor gwahanu rhwng yr elfennau yn mor fawr â phosibl, gan leihau'r golled nwy effeithiol.\n3. Beth yw gofod wedi marw?\nBod y gofod wedi marw fel y'i gelwir nid yn unig yn amsugno i'r lle sy'n weddill yn yr haen Tŵr ar ôl didynnu cyfaint a feddiannir gan y adsorbent. Hynny yw, pan elfen penodol yn arsugn * ac yn gytbwys, mae cyfanswm sydd yn y Tŵr arsugniad dwy ran, mae rhan un yn y gofod wedi marw, ac yn y rhan arall arsugn * gan y adsorbent, a gelwir y swm ohono swm cadw o componen penodol t yn y Tŵr arsugniad; Cyfeirir at y gymhareb o ran faint o bob un o'r gydran ymddangosoch arsugn * ac elfen gryf arsugn * a geir yn y gofod wedi marw i gadw cof y gwely fel y ffactor gwahanu. Po fwyaf y ffactor gwahanu yn haws yw ar wahân.\n4. Pam ydych chi am i reoli cyflymder llif aer priodol?\nYn ystod gweithrediad y Tŵr arsugniad, y pwysau yn y gwely yn newid o bryd i'w gilydd, a mynd i'r y nwy ac allanfeydd mewn amser byr. Dylai y adsorbent fod ddigon cryf i leihau gwasgu a gwisgo. Pan fo cyfradd y llif nwy yn rhy gyflym, achosi adsorbent i atal dros dro, mae ôl traul y dwysáu, achosi adsorbent i dorri ac effeithio ar fywyd gwasanaeth y adsorbent. Mae gan adsorbents gwahanol gyfraddau llif nwyon gwahanol. Mae hyn yn dibynnu ar gryfder y adsorbent a maint y gronynnau adsorbent yn bennaf.\n5. pam y mae nwy y deunydd crai yn mynd i mewn i Uned y PSA i fod wedi'i ddadhydradu'n?\nOs bydd y nwy sydd wedi gwahanu yn cynnwys dŵr am ddim a dŵr dirlawn, gellir tynnu dim ond swm penodol o ddŵr dirlawn yn haen Tŵr arsugniad. Yna, yn y broses arsugniad, os dygir y swm mawr o ddŵr i'r Tŵr arsugniad, perfformiad y adsorbent gall fod yn diraddio neu hyd yn oed wedi methu. Ar hyn o bryd, mae angen y adsorbent wedi methu ei hail-agor neu ei disodli. Mae ysgogi y adsorbent yn gofyn am ddefnyddio nwy anadweithiol sy'n cylchredeg ar dymheredd o 150 ° C neu fwy, sy'n cymryd llawer o amser a llafurus, ac yn eithaf anodd. Felly, rhaid cynnwys y dŵr yn mynd i uned PSA dan reolaeth gaeth yn ystod gweithrediad, a rhaid cynnwys dŵr mecanyddol ni.\n6. pam y mae nwy y deunydd crai yn mynd i mewn i Uned y PSA i fod yn degreased?\nOs y nwy sydd wedi gwahanu yn cynnwys sylweddau megis tar glo ac olew iro ar ffurf mecanyddol organig, bydd sylweddau olewog hyn yn glynu wrth y wyneb allanol o adsorbing gronynnau yn ystod y broses arsugniad, blocio hynt yn y adsorbent ac yn achosi i'r adsorbent colli ei arsugniad. gallu. Ni all unrhyw adsorbent y cedwir sylweddau olewog, ni waeth a yw ei wresogi neu depressurized, gael eu hadfywio. Felly, rhaid cynnwys olew yn y nwy yn gyfyngedig. Mewn rhai achosion, dylid ychwanegu cyfleuster diseimio rhag methu ystod defnydd y adsorbent.\nPâr o: Cais Generadur Nitrogen\nNesaf: Nodweddion A Maes Ymgeisio Generadur Nitrogen PSA Uchel Pwrpas Jiayu


Y Gorau Mewn Gofal Milfeddygol - Veterinary Services in Cardiff from St-David Veterinary Centre\nAnnibynnol a Profiadol\nRydym yn gwybod fod dewis eich meddygfa filfeddygol yn benderfyniad anodd ac un y byddech am ei wneud ond unwaith. Yng Nghanolfan Filfeddygol Dewi Sant rydym yn falch o’n henw da ac ymdrechwn i gynnal hyn trwy fuddsoddi’n barhaol yn y feddygfa a’i staff. Teimlwn os y dewiswch ni, na fyddwch yn flin, gan y cymerwn ofal o’r rhai sy’n annwyl i chi trwy’u bywydau.\nGan ein bod yn feddygfa filfeddygol ym mhrifddinas Cymru teimlwn ei fod yn hanfodol bwysig ein bod yn cynnig,lle y gallwn,wasanaeth yn y Gymraeg. Mae gan y feddygfa dau filfeddyg,Sion a Branwen,sy’n siarad Cymraeg a byddant yn hapus i gynnal apwyntiad yn y Gymraeg.\nBeth Rydym Yn Eu Gynnig?\nEr mwyn cynnig y gwasanaeth gorau posibl i’ch anifail anwes paratoir y gwasanaethau milfeddygol canlynol yng Nghanolfan Filfeddygol Dewi Sant:\nArchwiliadau iechyd a chwistrelliadau i gwn a chathod bach\nTriniaeth ysbaddu cwn,cathod,cwningod,ffuredau ac anifeiliaid bach\nArchwiliadau iechyd a chwistrelliadau flynyddol\nTriniaeth gwaredu llyngyr a rheoli chwain\nCyngor bwydo a monitro pwysau\nTriniaeth ddeintyddol a chyngor\nYmweliadau â’ch cartref\nCyfleusterau pelydr-X digidol\n*er mwyn cael rhagor o wybodaeth ynglyn ag unrhyw wasanaeth milfeddygol ychwanegol cysylltwch â’r feddygfa.\nCysylltwch â’r ganolfan i gael prisiau am yr holl driniaethau. Byddwn yn hapus i roi gwybodaeth am gost i chi yn ddi-dâl ac heb fod unrhyw reidrwydd arnoch i’n defnyddio.\nFel meddygfa rydym yn ymwybodol bod cost cadw anifail anwes os yw’n New Foundland neu’n gath yn ddrud. Ceisiwn strwythuro’n prisiau felly,fel y bôd nid yn unig yn gystadleuol, ond hefyd pan fydd angen gofal milfeddygol na fyddant yn afresymol.\nCost yr ymgynghoriad cyntaf £42.35\nCost am ymgynghoriad ar gwningen £33.35\nYsbaddu cath (spay) £88.58\nYsbaddu cath (castrate) £67.81\nYsbaddu ci (spay) £221.44 – £318.32 (yn dibynnu ar bwysau)\nYsbaddu ci (castrate) £166.08 – £221.44 (yn dibynnu ar bwysau)\n*bydd angen talu am ymgynghoriadau neu unrhyw driniaeth ar eich ymweliad. Gellir rhoi amcangyfrif os oes angen.


Archifau Ionawr 2009\nVaughan Roderick | 14:24, Dydd Gwener, 30 Ionawr 2009\nAm resymau teuluol dydw i ddim wedi bod yn blogio llawer yr wythnos hon.\nYmddiheuriadau am hynny. Mae 'na bodlediad newydd ar gael ac fe ddylai pethau ddychwelyd i'r drefn arferol wythnos nesaf.\nKirsty, Elvis a Colonel Sanders\nVaughan Roderick | 14:00, Dydd Mawrth, 27 Ionawr 2009\nMae'n anodd credu weithiau ond ymhen ychydig fisoedd fe fyddwn ni hanner ffordd trwy oes y trydydd cynulliad. Dyw e ddim yn teimlo felly. Efallai mai'r rheswm am hynny oedd bod y trafodaethau clymblaid ac yna salwch Rhodri Morgan yn golygu bod misoedd wedi mynd heibio ar ôl yr etholiad cyn i lywodraeth "Cymru'n Un" gychwyn ar ei gwaith go iawn.\nDydw i ddim mewn gwirionedd yn deall pam ond yn ddiweddar mae ambell i flogiwr a newyddiadurwr wedi codi cwestiynau ynglŷn â dyfodol y glymblaid honno. Maen nhw'n honni y gallai rhyw glymblaid wahanol ddod i rym rhywbryd rhwng nawr a'r etholiad nesaf. Hwyrach eu bod yn hiraethu am y cyfnod rhyfedd hwnnw o gyffro a ffars yn ystod haf 2007! I fod yn onest dydw i ddim yn gweld pam na ddylai'r llywodraeth bresennol barhau. Fe fyddai angen cwympo mas difrifol neu gythraul o esgus da i'r naill blaid neu'r llall torri cytundeb a chefni ar ei phartner.\nSerch hynny mae rhai yn dal i fynnu bod yr hinsawdd wedi newid gyda'r Democratiaid Rhyddfrydol wedi newid arweinydd a newid tebyg ar y gorwel i Llafur. Mae 'na bob math o sibrydion (di-sail dw i'n meddwl) o gwmpas am gyfarfodydd dirgel rhwng Kirsty Williams a rhyw ddarpar arweinydd Llafur neu'i gilydd.\nFe wfftiodd Kirsty y sibrydion yn blwmp ac yn blaen heddiw. Yr unig ymgeisydd posib yr oedd hi wedi cwrdd ag ef oedd Carwyn Jones, meddai, a hynny ar hap a damwain mewn bwyty KFC cyn gêm rhwng y Sgarlets a'r Gweilch. Ydy hi'n bosib bod dyfodol llywodraeth Cymru wedi ei benderfynu dros "Bargain Bucket" a "Viennetta"?\nGo brin. Mae'r rheiny sy'n meddwl y gallai Llafur a'r Democratiaid Rhyddfrydol gyrraedd rhyw fath o ddêl yn anghofio ffaith bwysig. Oherwydd salwch Karen Sinclair fe fyddai mwyafrif llywodraeth coch/melyn yn un hynod o fregus. Mae Llafur wedi profi'r artaith yna o'r blaen. Pam ar y ddaear y byddai plaid sy'n arwain llywodraeth â mwyafrif swmpus yn dewis rhoi ei hun mewn yn ôl mewn sefyllfa lle'r oedd pob un bleidlais yn dibynnu ar fympwy Trish Law a gallu Brian Gibbons i wthio'r botwm cywir?\nO safbwynt Llafur fe fyddai ysgariad yn boenus a pheryglus i bwy bynnag sy'n arwain y blaid. Mae Huw Lewis, hyd yn oed, wedi datgan yn gyhoeddus y dylai'r blaid gadw at ei gair gan sicrhâi bod y llywodraeth bresennol yn para am dymor cyfan.\nOnd beth am y partner arall yn y briodas? Mae'n ddigon hawdd dadlau bod Plaid Cymru wedi gwneud y penderfyniad anghywir trwy wrthod yr enfys yn 2007. Os gofiwch chi fe wnaeth Ieuan Wyn Jones gyfiawnhau ei benderfyniad i fod yn ddirprwy yn hytrach na'n brif weinidog trwy honni mai dim ond trefniant â Llafur fyddai'n sicrhâi refferendwm cyn 2011.\nOes unrhyw un yn disgwyl y bydd hynny'n digwydd? Mae'n haws gen i gredu y bydd Elvis yn cael ei ddarganfod yn gweithio mewn siop tsips yn Nhreorci. Serch hynny fe fyddai cerdded allan o'r llywodraeth yn ergyd andwyol i hygrededd Ieuan Wyn Jones- yn gyfaddefiad o ddiffyg crebwyll gwleidyddol. Hyd y gwn i does na ddim cynllwyn yn rhengoedd Plaid Cymru i newid arweinydd a thra bod Ieuan wrth y llyw mae "Cymru'n Un" yn ddiogel.\nFe ddywedodd Kirsty Williams heddiw ei bod hi'n bwriadu arwain ei phlaid yn ôl mewn i lywodraeth Cymru. Dydw i ddim yn gweld unrhyw ffordd iddi wneud hynny cyn etholiad 2011.\nRialtwch y Sul\nVaughan Roderick | 10:28, Dydd Sadwrn, 24 Ionawr 2009\nOherwydd nifer yr awgrymiadau mae 'na ail sioe ffilmiau'r penwythnos yma.\nDoeddwn i ddim yn ymwybodol o waith asiantaeth "Addysg y Cyfryngau Cymru". Diolch i bwy bynnag wnaeth dynnu fy sylw at ei ffilmiau. Rwy'n ymddiheuro am ddileu'r e-bost ar gam!\nMae'r ffilm gyntaf yn gynnyrch cywaith rhwng plant ysgol o Gaerdydd a'r prifardd Mererid Hopwood.\nFfilm gan ddisgyblion blwyddyn 6 Ysgol Saron, Sir Gaerfyrddin, yn adrodd chwedl Llyn Llech Owain sydd nesaf.\nFe fydd rhai ohonoch chi wedi weld ffilm Lleucu Meinir am ddyddiau olaf Ysgol Mynyddcerrig o'r blaen. Mae'n amlwg yn boblogaidd o farnu o'r nifer wnaeth ei hawgrymu!\nAc awgrym arall gan Dewi i gwpla. Mae 'na sianel gyfan ar "YouTube" ynglŷn â'r wladfa. Gan fod hi'n Ddydd Sul dyma emyn i orffen!\nGadewch eich awgrymiadau yn y sylwadau. Fe fydd 'na ragor ddydd Sadwrn nesaf.\nVaughan Roderick | 17:20, Dydd Gwener, 23 Ionawr 2009\nMae'n ddiwrnod y ffilmiau. Diolch i Dewi am y gyntaf sydd, meddai "yn hen ond yn dda o Awstralia". Doeddwn i ddim wedi ei gweld hi o'r blaen! Yn anffodus dyw hi ddim yn bosib mewnosod hon ond dyma'r ddolen. Mae'n werth ei chlicio!\nFersiwn o "Ysbryd y Nos" yw ail awgrym Dewi.\nAm y tro cyntaf yn fy mywyd mae Arlywydd yr Unol Daleithiau yn iau na fi. Mae'n brofiad sy'n dod i bawb yn hwyr neu'n hwyrach! Fe ddigwyddodd i Chet Huntley yn 1960 gyda ethol JFK!\nDiolch i Andy am honna. Y rhaglen ganlyniadau etholiad gyntaf ar deledu unrhyw le yn y byd oedd un NBC ar noson etholiad 1948 (yr un pan enillodd Harry S Truman yn gwbwl annisgwyl). Dyma flas ohoni.\nAc yn olaf disgyblion Glan Clwyd yn cam bihafio- ar gyfer y camera, gobeithio!\nDiolch am yr awgrymiadau. Rhagor o ffilmiau yfory.\nAm wasanaeth Cymraeg pwyswych 2011\nVaughan Roderick | 15:40, Dydd Gwener, 23 Ionawr 2009\nDoes gen i ddim llawer i ychwanegu at yr hyn sydd ar y safle newyddion ynghylch yr LCO iaith. Serch hynny mae croeso i chi adael sylwadau neu gwestiynau. Mae'n ymddangos y bydd y cais yn cael ei gyhoeddi'n swyddogol ar Chwefror y 3ydd.\nMae 'na ambell i beth efallai sy'n werth nodi. Mae hi bron yn anorfod y bydd y cais yn cael ei wanhau yn ystod y broses scriwtineiddio. Er ei fod wedi caniatáu cyhoeddi'r LCO mae'n amlwg bod Paul Murphy yn rhagweld y bydd aelodau seneddol yn ceisio glastwreiddio'r cymalau ynghylch y sector breifat. Ar ben hynny er bod Llafur a Phlaid Cymru yn y cynulliad wedi cytuno ynghylch cynnwys y cais dydi'r ddwy blaid ddim wedi cytuno ynglŷn â chynnwys unrhyw fesur yn seiliedig arno. Peidied neb a meddwl felly y bydd y mesur terfynol o reidrwydd yn cynnwys popeth sydd yn yr LCO.\nGyda llaw, os oes 'na etholiad cyffredinol fe fydd yn rhaid ail-ddechrau'r broses yn gyfan gwbwl. Nid fi sydd ar fai!\nMae 'na bodlediad newydd ar gael. Gwasgwch y botwm ar y dde i lawr lwytho neu danysgrifio.\nY 10 Uchaf- Arfon a Llanelli\nVaughan Roderick | 13:22, Dydd Iau, 22 Ionawr 2009\nPan wnes i baratoi rhestr "deg uchaf" o'r etholaethau Cymreig mwyaf diddorol yn yr etholiad nesaf fe wnaeth sawl un awgrymu fy mod yn anghywir i gynnwys Arfon ar draul Llanelli. Mae 'na ddadl i'w chael. Yn y bôn mae'r cwestiwn yn ddigon syml- oes gan Blaid Cymru well cyfle o gipio Llanelli na sydd gan Lafur o ennill Arfon?\nSylwch mai "ennill" yn hytrach na "chipio" yw'r ferf yn achos Arfon. Fel Aberconwy mae hon yn etholaeth newydd sy'n cyd-fynd â ffiniau'r hen gyngor dosbarth. Mae Dwyfor wedi gadael felly a Bangor a Dyffryn Ogwen wedi dod i mewn.\nEfallai eich bod yn cofio Rallings a Thresher o'r erthygl ynglŷn ag Aberconwy. Nhw yw'r academyddion sy'n llunio canlyniadau tybiannol ar gyfer etholaethau newydd- hynny yw amcangyfrif o ganlyniad yr etholaeth yn yr etholiad blaenorol. Maen nhw o'r farn mai Llafur fyddai wedi ennill yr Arfon yn 2005. Dyma'u ffigyrau;\nLlafur 8165 (35.5%)\nPlaid Cymru 8072 (35.1%)\nCeidwadwyr 3431 (14.9%)\nDem. Rhydd. 2599 (11.3%)\nEraill 748 (3.2%)\nMwyafrif 93 (0.4%)\nRas gyfartal yw honno i bob pwrpas. Roedd canlyniad etholiad cynulliad 2007 yn wahanol iawn.\nPlaid Cymru 10260 (52.4%)\nLlafur 5242 (26.8%)\nCeidwadwyr 1858 (9.5%)\nDem. Rhydd. 1424 (7.3%)\nUKIP 789 (4.0%)\nMwyafrif 5018 (25.6%)\nO safbwynt y canrannau dyw hynny ddim mor wahanol â hynny i ganlyniad tybiannol etholiad cynulliad 2003- yr hyn sy'n drawiadol yw'r niferoedd crai. Fe bleidleisiodd bron i hanner etholwyr Arfon yn etholiad y cynulliad canran sy ddim llawer yn llai na sy'n troi allan mewn etholiad cyffredinol. Er mwyn ennill felly fe fyddai'n rhaid i Lafur sicrhâi cefnogaeth etholwyr wnaeth bleidleisio dros Blaid Cymru yn etholiad y cynulliad. Mae hwnnw'n dalcen caled i weithio o gofio amhoblogrwydd Llafur a'r ffaith mai Hywel Williams yw deiliad y sedd i'r rhan fwyaf o'r etholwyr.\nMae 'na un ffactor arall sy'n gwneud Plaid Cymru'n dawel hyderus. Disgrifiwyd hen etholaeth Conwy fel "sedd lle mae pawb yn pleidleisio i'w hail ddewis". Yn sicr roedd pleidleisiau personol a thactegol yn allweddol i lwyddiant Betty Williams. A fydd y cyfan o'r pleidleiswyr hynny'n deyrngar i Lafur mewn amgylchiadau ac etholaeth newydd? Mae hynny'n annhebyg.\nUn ffactor arall sy'n werth ei grybwyll yn Arfon yw'r hyn ddigwyddodd yn etholiadau lleol 2008. Yn yr etholiadau hynny collodd Plaid Cymru gyfres o seddi yn sgil y cynllun amhoblogaidd i ad-drefnu'r ysgolion. Ydy hynny'n debyg o effeithio ar ganlyniad yr etholiad cyffredinol yn enwedig os oes 'na ryw fath o ymgeisydd Llais Gwynedd-aidd yn sefyll? Mae hynny'n annhebyg hefyd. Roedd y cynllun ad-drefnu wedi ei gyhoeddi cyn etholiad y cynulliad yn 2007 a does dim tystiolaeth ei fod wedi cael unrhyw effaith o gwbwl ar y canlyniad.\nYn ffodus does dim rhaid dibynnu ar Rallings a Thresher yn achos Llanelli! Dyma'r canlyniad yn yr etholiad cyffredinol diwethaf.\nLlafur 16,592 (46.9%)\nPlaid Cymru 9,358 (26.5%)\nCeidwadwyr 4,844 (13.7%)\nDem. Rhydd. 4,550 (12.9%)\nMwyafrif 7,234 (20.5%)\nA dyma'r canlyniad yn etholiad cynulliad 2007.\nPlaid Cymru 13,839 (50.1%)\nLlafur 9,955 (36.1%)\nCeidwadwyr 2,757 (10.0%)\nDem. Rhydd. 1,051 (3.8%)\nMwyafrif 3,884 (14%)\nYr hyn sy'n drawiadol yw nad yw pleidlais grai Helen Mary Jones cymaint â hynny'n llai na phleidlais Nia Griffith. Ar ôl dweud hynny, mae Helen yn ymgeisydd eithriadol, roedd 'na helynt yng nghylch ysbytai lleol yn 2007 ac mae etholiadau cynulliad yn fwy ffafriol i Blaid Cymru nac etholiadau seneddol.\nOnd fe dderbyniodd Llafur grasfa arall yn etholiadau lleol 2008 ac am y tro cyntaf roedd 'na dystiolaeth bod Plaid Cymru yn dechrau herio Llafur yn y dref ei hun yn ogystal â'r pentrefi o'i chwmpas.\nYdy hi'n bosib felly i Blaid Cymru gipio sedd seneddol Llanelli? Ydy - ond fe fyddai angen storom berffaith i wneud hynny.\nAi Llanelli yntau Arfon sy'n haeddu bod yn y deg uchaf? Penderfynwch chi!\nVaughan Roderick | 13:01, Dydd Iau, 22 Ionawr 2009\nRwy'n gobeithio nad yw hyn yn arwydd o'r hyn sy'n debyg o ddigwydd i economi Cymru! Mae Llywodraeth y Cynulliad wedi penodi rheolwr gyfarwyddwr newydd i ofalu am gynaladwyedd. Ar hyn o bryd mae Clive Bates yn un o uchel swyddogion y Cenhedloedd Unedig... yn Sudan.\nMae dwy o raglenni gwleidyddol BBC Cymru yn dychwelyd yr wythnos hon. Mae 'na ddwy stori dda iawn ar "Dragon's Eye" heno un ymwneud ac iechyd ac llall a'r iaith. Ar BBC1 yn unig fydd "Dragon's Eye o hyn ymlaen. Yfory fe fydd "Dau o'r Bae" (a'r podlediad) yn dychwelyd. Jon Owen Jones, Roger Roberts, Sarah Hill a Brieg Powell yw'r gwesteion. I'r rheiny sy'n mwynhau "Rialtwch" y penwythnos fe fydd 'na ail "sioe" ar y blog Ddydd Sul oherwydd nifer yr awgrymiadau a dolenni sydd wedi dod i law.\nVaughan Roderick | 10:35, Dydd Iau, 22 Ionawr 2009\nFe fydd Kirsty Williams yn annerch yr "Oxford Union" heno fel rhan o ddadl yn dwyn y teitl "where are all the women?"\nYn ei haraith disgwylir iddi ddweud hyn;\n"I don't recall people expressing wonderment that a father of two, three or four children could balance their family commitments with their work. That's the gap between the idea of equality, and the practice in modern Britain. But we are all complicit in this state of affairs, to a greater or lesser degree."\nDigon teg. Un cwestiwn. A fyddai myfyrwyr Rhydychen wedi gwahodd arweinydd newydd Democratiaid Rhyddfrydol Cymru i'w hannerch pe bai'n ddyn?\nVaughan Roderick | 20:27, Dydd Mercher, 21 Ionawr 2009\nMae 'na bob math o sibrydion ynghylch yr LCO iaith o gwmpas y lle yn y Bae. Un ohonyn nhw yw na fydd y Cynulliad yn cael yr hawl i orfodi i fanciau ddefnyddio'r Gymraeg er bydd yr hawl honno yn bodoli mewn ambell i ran arall o'r sector breifat.\nUn cwestiwn bach. Onid yw Northern Rock ac RBS bellach yn rhan o'r sector gyhoeddus? Os felly, pam eu heithrio? Os ydy Lloyds/HBOS a Barclays yn diweddu'n eiddo i'r llywodraeth sut ar y ddaear mae cyfiawnhau eu trin nhw'n wahanol i'r Swyddfa Bost, dyweder?\nAr y llaw arall fe fyddai'n rhyfedd o fyd pe bai'r cynulliad yn cael gorfodi i Northern Rock weithredu'n ddwyieithog- ond nid y Principality.\nDw i'n dechrau deall pam y mae'r cais hwn wedi cymryd cyhyd!\nON; Ymateb un o weinidogion y llywodraeth (un ddylai wybod) i'r pwynt yma "...diddorol... does neb wedi meddwl am hynny".\nLlaeth a Mêl\nVaughan Roderick | 20:16, Dydd Mercher, 21 Ionawr 2009\nAm ba bwnc wnaeth y Llywydd rhoi slap eiriol i Nick Bourne yn y siambr heddiw?\nBeth oedd testun ei ddadl ffyrnig (ffrae hyd yn oed) a Mohammad Asghar mewn derbyniad heno? Ydy'r Llywydd yn credu, mewn gwirionedd fod ei gyd-bleidiwr yn "Muslim Zionist"?\nYdy Dafydd o hyd yn dal dig am y busnes yna 'da llysgennad Israel?\nO geiniog i geiniog\nVaughan Roderick | 15:42, Dydd Mercher, 21 Ionawr 2009\nMae'r llywodraeth yn San Steffan wedi ildio i bwysau'r gwrthbleidiau ynghylch cyhoeddi manylion treuliau aelodau seneddol. Fe fydd ein cydweithwyr yn Westminster felly yn cael rhannu'r pleser o ganfod iPods a pheiriannau smwddio trowsus ac o ymosod yn hunangyfiawn ar drachwant honedig ein gwleidyddion!\nMae'n hawdd deall pam yr oedd y llywodraeth yn dymuno celu'r manylion ac mae'n ddigon posib y bydd y Ceidwadwyr a'r Democratiaid Rhyddfrydol yn difaru peidio cytuno pan ddaw'r cyfan i'r wyneb!\nFe wnâi broffwydo hyn. Fe fydd 'na ddwy fath o stori'n cael ei 'sgwennu gyda rhai'n ymosod yn ffyrnig ar aelodau sydd wedi hawlio symiau anferthol ac eraill yn bychanu'r rheiny sydd wedi hawlio swllt a chwech am frechdan neu stamp. Dyma broffwydoliaeth arall. Yn sgil cyhoeddi'r holl straeon yma fe fydd rhai aelodau seneddol yn troi ar y newyddiadurwyr a'u cyhuddo o ragrith. Gan boeri gwaed fe fydd ambell i aelod yn mynnu y dylai treuliau gohebwyr gael eu cyhoeddi hefyd.\nDigon teg. Heb osod cynsail i neb arall dyma fy nhreuliau i.\nYn y flwyddyn ariannol gyfredol rwyf wedi hawlio £75 am glustffon i glywed cyfarwyddiadau o'r galeri teledu.\nYn 2007-2008 Fe wnes i hawlio £73.88 am deithio i Lundain ar gyfer "Pawb a'i Farn" a £530 am ddillad i wisgo ar CF99. Nid fi wnaeth ddewis y dillad a dydw i ddim yn cael gwisgo nhw unrhyw bryd arall- a dweud y gwir byswn i ddim yn dymuno gwneud ta beth!\nYn 2006-07 Fe wnes i hawlio cyfanswm o £54.10. Roedd hynny i dalu am ginio gyda Jane Hutt a rhai o'i swyddogion.\nY pwynt yw, wrth gwrs, bod aelodau seneddol ac aelodau cynulliad yn debycach i bobol hunangyflogedig neu fusnesau bach nac i weision cyflog. Yn fy achos i a fy nghydweithwyr mae'r BBC yn talu'n uniongyrchol am bethau fel ystafelloedd gwesty mewn cynhadledd. Os am deithio mwy na hanner can milltir mewn car mae'n rhaid defnyddio car cwmni nid un personol. Rwyf yn talu ambell i beth o'm mhoced fy hun- parcio, peint neu baned i wleidydd, pethau felly. Mae bywyd yn rhy fyr i foddran hawlio'r arian yn ôl.\nYn achos y gwleidyddion talu a hawlio yn ôl yw'r drefn. Eu dewis nhw yw hynny. Does 'na ddim rheswm pam na ddylai'r senedd neu'r cynulliad ddarparu fflatiau, ceir neu swyddfeydd etholaeth ar eu cyfer. Fe fyddai hynny'n llai o waith i'r aelodau byswn i'n tybio. Pam peidio gwneud felly- os nad oes a wnelo hynny rhywbeth a gallu aelodau i bluo eu nythod eu hun neu nythod eu pleidiau?\nVaughan Roderick | 13:33, Dydd Mawrth, 20 Ionawr 2009\nRoedd hi'n anorfod bron y byddai rhywun yn rhywle yn darganfod bod gan Barrack Obama gysylltiadau Cymreig. Does neb wedi awgrymu, hyd y gwn i, mai Ab Ama yw'r sillafiad cywir ond mae archifydd Cyngor Môn wedi darganfod bod gan yr Arlywydd wreiddiau yng Nghaergybi.\nEr bod Carwyn Jones wedi dweud heddiw ei fod yn gobeithio y byddai'r Arlywydd yn ymweld â'r cynulliad (do, fe ddywedodd e hynny, onest!) dydw i ddim yn dal fy anadl. Er bod y Cymry, fel cenhedloedd eraill Ewrop, yn hoffi "hawlio" gwleidyddion America ychydig iawn o'r gwleidyddion hynny sy ad-dalu'r ddyled- os nad oes 'na fantais etholiadol! Mae gan Obama wreiddiau Gwyddelig hefyd. Os oedd e'n dewis ymweld â Moneygall neu Gaergybi does dim dwywaith gen i mai i Swydd Offaly y byddai fe'n mynd!\nYr unig wleidydd Americanaidd dw i'n ei gofio'n arddel ei wreiddiau Cymreig oedd Hubert Horatio Humphrey a hynny er bod ei deulu wedi croesi Môr Iwerydd yn 1648. Erbyn heddiw mae Humphrey yn cael ei gofio'n bennaf fel dirprwy Lyndon Johnson a'r gŵr wnaeth golli i Richard Nixon yn 1968.\nMae digwyddiadau gwaedlyd y flwyddyn honno gan gynnwys saethu Martin Luther King a Robert Kennedy a'r terfysgoedd y tu allan i Gonfensiwn y Democratiaid yn Chicago wedi taflu cysgod dros yrfa Humphrey. Dyma flas o'r confensiwn.\nMae'r gân yma gan Tom Lehrer yn cyfleu maint dirmyg y chwith tuag at Humphrey.\nOnd ar ddiwrnod hanesyddol mae'n werth oedi am eiliad ac ystyried cyfraniad Humphrey. Y rheswm am hynny yw mai'r achos oedd yn nodweddu ei yrfa yn fwy na dim oedd hawliau sifil.\nCyn dyddiau Rosa Parkes a King roedd Humphrey yn fodlon peryglu ei yrfa trwy ddadlau yn erbyn y ffordd yr oedd pobol ddu'n cael eu hamddifadu o'u hawliau. Yn 1948 Humphrey oedd yn bennaf gyfrifol am gynnwys ymroddiad i hawliau cyfartal yn rhaglen etholiadol Truman. Am dros bymtheg mlynedd ef oedd prif lefarydd Y Democratiaid ar hawliau sifil ac ef oedd yn rheoli'r llawr yn y senedd yn 1964 pan gafodd y "Civil Rights Act" ei gymeradwyo. Fel dirprwy Johnson roedd ganddo ran allweddol wrth sicrhâi bod y "Voting Rights Act" hefyd yn cyrraedd y llyfr statud. Mae'n anodd dychmygu y byddai Barack Obama yn Arlywydd heb y mesurau hynny.\nDydw i ddim yn gweld llawer o bwynt mewn hawlio Obama ond gan fod Humphrey yn ymfalchïo yn ei wreiddiau Cymreig hwyrach y dylwn ni ymfalchïo ynddo ef.\nVaughan Roderick | 10:56, Dydd Mawrth, 20 Ionawr 2009\nMae Carwyn Jones o hyd yn gwrthod datgelu ei gynlluniau ynglŷn ag arweinyddiaeth Llafur Cymru ond does neb yn amau ei fod yn ddyn uchelgeisiol. Serch hynny mae 'na derfyn i'r uchelgais hwnnw. Wrth son am Barack Obama heddiw dywedodd Carwyn "byswn i ddim eisiau bod yn ei sgidiau fe".\nEr bod hi'n fach mae hi'n ddigon...\nVaughan Roderick | 21:46, Dydd Gwener, 16 Ionawr 2009\nMae'n ymddangos bod y gyfres fach yma'n boblogaidd. Roeddwn wedi bwriadu iddi orffen ar ôl y gwyliau ond gan fod nifer o'ch awgrymiadau chi wedi dod i law beth am gario ymlaen?\nDiolch i Andy Bell yn Melbourne am y ddwy ffilm gyntaf. Mae Andy yn cynhyrchu newyddion yr ABC yn nhalaith Victoria ac yn rhannu pryderon llawer o newyddiadurwyr ynhghylch yr hyn sydd wedi digwydd i newyddion teledu. Mae'n tynnu sylw at y ffilm fach ddoniol ond deifiol yma gan JibJab.\nAndy hefyd wnaeth sbotio'r eitem yma ar BBC Alba am fandiau Cymraeg yng nghystadleuaeth Nòs Ùr.\nCyfaill o Iwerddon wnaeth dynnu sylw at gyfres ragorol TG4 yn adrodd hanes y GAA.\nAc un gen i. Roedd nifer ohonoch chi wedi mwynhau blasu "Maori TV" wythnos ddiwethaf. Yr ochr arall i Fôr Tasman mae sefyllfa trigolion brodorol Awstralia yn parhau'n drychinebus. Mae "National Indigenous Television" yn ceisio newid pethau. Pen-blwydd Hapus NITV!\nVaughan Roderick | 10:28, Dydd Gwener, 16 Ionawr 2009\nMae 'na erthygl ddiddorol gan Leighton Andrews ynglŷn â'r defnydd o arian preifat i gyflawni prosiectau cyhoeddus wedi ymddangos ar safle Labourlist. Nid dadlau o blaid PFI mae Leighton a dyw'r hyn sydd ganddo i ddweud ddim yn groes i bolisi'r llywodraeth. Serch hynny mae'r tôn yn wahanol iawn i'r rhethreg arferol.\nWythnos nesaf fe fydd cartref newydd Cerddorfa BBC Cymru yng Nghanolfan y Mileniwm yn agor gyda pherfformiad o "Badger in the Bag" gan Alun Hoddinott. Pwy fydd yn cynrychioli'r llywodraeth, tybed? Alun Ffred Jones, y Gweinidog Treftadaeth neu Elin Jones a'i thwelve bore?\nDoes 'na ddim "Dau o'r Bae" heddiw. Fe fydd y rhaglen a'r podlediad yn dychwelyd wythnos nesaf.\nDarllen rhwng y llinellau (Bournewatch)\nVaughan Roderick | 11:09, Dydd Iau, 15 Ionawr 2009\nMae 'na ddau ddatganiad newyddion gan y Ceidwadwyr wedi ein cyrraedd y bore 'ma. Does 'na ddim cysylltiad rhyngddyn nhw. Nac oes. Dim o gwbwl.\nMae'r cyntaf yn datgan bod aelodau cabinet yr wrthblaid wedi pleidleisio'n unfrydol o blaid cynnig o hyder yn arweinyddiaeth Nick Bourne. Cyn i chi ofyn mae "cabinet yr wrthblaid" yn cynnwys pob un aelod o'r grŵp. Does 'na'r un Tori yn gorfod slymio ar y meinciau cefn.\nMae'r ail ddatganiad yn cyhoeddi bod y blaid yn sefydlu pwyllgor i lunio canllawiau newydd i'r aelodau ynghylch hawlio treuliau. Fel dwedais i, dim cysylltiad.\nLle mae hynny'n gadael pethau? Fel hyn dw i'n darllen y sefyllfa. Rwy'n meddwl bod aelodau'r grwp wedi dod at eu iawn bwyll ynghylch y niwed y mae'r ffrwgwd wedi achosi i'r blaid a'u bod yn credu hefyd y gallai orfodi i Nick Bourne sefyll lawr wneud pethau'n waeth. Mae 'na ffactor arall hefyd. Er bod 'na wrthwynebiad i Nick o fewn y grwp dyw hynny ddim yn gyfystyr a chefnogaeth i Jonathan Morgan fel ei olynydd. Does dim dwywaith yn fy meddwl i y byddai Jonathan wedi hogi ei gyllell pe bai ganddo'r pleidleisiau yn ei boced.\nYdy Nick yn saff felly? Ydy, am y tro, o gymryd bod 'na ddim rhagor o faw gan ei wrthwynebwyr i daflu. A fydd Nick yn arwain y blaid i mewn i etholiad 2011? Byswn yn mentro swllt na fydd e....ond mae gobeithion aelod Gogledd Caerdydd o wneud hynny hefyd yn ansicr. Darren Miller sydd ar ei ennill.\nWrth fynd heibio\nVaughan Roderick | 00:50, Dydd Iau, 15 Ionawr 2009\nMae'r cylchgrawn hoyw "Attitude" wedi cyhoeddi erthygl ynglŷn â Chris Bryant, aelod seneddol y Rhondda. Am y tro cyntaf, dw i'n meddwl, mae'n trafod effaith "y llun yna" ar ei fywyd a'i yrfa. Dyw'r erthygl ddim ar gael ar-lein ond mae 'na grynodeb yn fan hyn.\nMae 'na adroddiadau heno bod yr "Evening Standard", papur prynhawn Llundain, wedi ei werthu i ddyn busnes o Rwsia. A fydd hynny, efallai, yn derbyn mwy o sylw na'r hyn sydd wedi digwydd i'w wasg Gymreig yr wythnos hon? O bosib.\nY Western Post\nVaughan Roderick | 14:07, Dydd Mercher, 14 Ionawr 2009\nAr y cyfan rwy'n osgoi 'sgwennu am y cyfryngau a newyddiaduraeth. Mae 'na beryg fy mod yn syllu ar fy mogail fy hun neu'n cyflawni rhyw losgach newyddiadurol trwy wneud!\nDw i am dorri'r rheol am unwaith gan fod 'na ddau ddatblygiad pwysig ym myd newyddiaduraeth Gymreig wedi eu cyhoeddi yn ystod y dyddiau diwethaf a heb gael y sylw haeddiannol.\nRoedd y cyhoeddiad cyntaf yn ymwneud a'r wasg. Cyhoeddodd Trinity Mirror fod y ddau is-gwmni sy'n cynhyrchu'r Western Mail a'r Daily Post yn cael eu cyfuno. Mae rheolwyr y cwmni deheuol "Media Wales" yn gadael y cwmni. Rheolwyr cwmni'r Gogledd "NW2" fydd wrth y llyw. Does dim angen dyfalu ynghylch cymhelliad y cwmni sef torri costau ac arbed arian.\nMae 'na un fantais bosib o'r newid. Ychydig iawn o gyfnewid deunydd sy 'n rhwng y Western Mail a'r Daily Post ar hyn o fyd ac mae'n ddigon posib y bydd y newid yn arwain at fwy sylw i straeon cenedlaethol Cymreig yn y Post ac i straeon y Gogledd yn y Western Mail.\nYr anfantais amlwg yw nad Cymru'n unig sydd wedi ei chynnwys yn yr is-gwmni newydd. Yn ogystal a'r hyn y mae'r cwmni'n galw'n "marketplace business" yng Nghyffordd Llandudno (sef y Daily Post a phapurau eraill y Gogledd) mae gan "NW2" fusnesau yn Lerpwl, Swydd Gaer a Huddersfield. Mae'n ymddangos bod "Media Wales" wedi ei israddio i fod yn "marketplace business" arall i gwmni a'i bencadlys yng Ngogledd Orllewin Lloegr.\nY datblygiad arall yw'r trafodaethau rhwng y BBC ac ITV i sicrhâi parhad rhaglenni newyddion rhanbarthol ar y sianel fasnachol. Mae 'na rinweddau mawr i'r syniad yma. Mae'r dyddiau lle'r oedd darlledwyr yn gallu fforddio neu gyfiawnhau hela dwy uned ddarlledu allanol i gyfro achos llys ar ben.\nAr ddiwedd y dydd arian cyhoeddus sy'n talu am gynnyrch y BBC. Yn bersonol, fedrai ddim meddwl am ddadl dda, er enghraifft, yn erbyn caniatáu i wefannau newyddion Cymraeg atgynhyrchu a defnyddio peth o gynnyrch y BBC cyn belled a bod 'na ambell i reol golygyddol. Os mai'r bwriad yw cael pobol i ddefnyddio gwasanaethau Cymreig pam na ddylai gwefan newydd Golwg, dyweder, gael mewnosod adroddiadau gohebwyr y BBC?\nWel, Dyna Sypreis!\nVaughan Roderick | 12:40, Dydd Mercher, 14 Ionawr 2009\nFe fydd 'na fwy am hyn yn ystod y dyddiau nesaf ond gesiwch beth? Mae'r LCO Iaith mewn trafferth eto! Wel dyna syndod.\nYdych chi'n cofio'r awgrym yna bod popeth wedi ei setlo, bod y gorchymyn ar ddesg Paul Murphy ac y byddai'r Ysgrifennydd Gwladol yn ei gymeradwyo i'r cabinet rhywbryd ym Mis Ionawr? Roedd 'na hyd yn oed dyddiad yn cael ei grybwyll- Ionawr 26.\nDw i bron wedi alaru ar sgwennu'r paragraff nesaf. Diawch, waeth i mi dorri a phastio'r hyn wnes i ysgrifennu ar Ragfyr y degfed.\n"Ydych chi'n cofio'r LCO iaith- y cais oedd i fod i gael ei gyhoeddi yn ôl yn y Gwanwyn?\nFe drodd y Gwanwyn yn Haf a'r Haf yn Hydref. Tan heddiw'r addewid oedd y byddai'r cais yn ymddangos "cyn y Nadolig" . Y prynhawn yma yn siambr y cynulliad cyhoeddodd Yr ysgrifennydd Gwladol bod adrannau Whitehall bellach wedi cwblhau'r broses o astudio'r cais. Fe fydd yr LCO felly yn cael ei gyhoeddi. Pryd? Wel, "yn y flwyddyn newydd".\nRhai dyddiau yn ôl clywais fod un o swyddogion Plaid Cymru wedi sgwennu cân "All I want for Christmas is my language LCO". Dim ffiars o beryg".\nBeth yw'r broblem y tro hwn? Traed oer yn Swyddfa Cymru ynghylch sancsiynau cyfreithiol yn erbyn Gweinidogion y Goron efallai?\nDiweddariad; Mae Llywodraeth y cynulliad yn ymateb i flogs y dyddia 'ma! Dyma'i datganiad;\n"Gwnaeth y Prif Weinidog yn glir ddoe ein bod am gyhoeddi'r LCO arfaethedig yn fuan. Dydi llywodraethau ddim yn rhoi sylw ar drafodaethau dydd i ddydd, ond rydyn ni'n edrych ymlaen at gael trafodaeth lawn ar yr LCO pan fydd wedi ei gyhoeddi. Nid ydym yn cynnig sylw ar unrhyw ddyfalu"\nVaughan Roderick | 15:00, Dydd Mawrth, 13 Ionawr 2009\nRwyf wedi ysgrifennu erthygl ynghylch y posibilrwydd o gynnal refferendwm cyn 2011 ar gyfer safle gwleidyddiaeth y BBC. Gwnâi ddim atgynhyrchu'r erthygl yn fan hyn ond mae croeso i chi ddefnyddio'r post yma i wneud sylwadau.\nVaughan Roderick | 12:07, Dydd Mawrth, 13 Ionawr 2009\nDyma nhw yn ôl felly. Ar ôl dathlu'r Nadolig/gweithio'n ddyfal yn eu hetholaethau mae aelodau'r Cynulliad yn ôl y bae a diawch mae'n teimlo fel "Groundhog Day" gyda Nick Bourne yn amddiffyn ei dreuliau mewn cynhadledd newyddion a Rhodri ac Ieuan yn mynnu bod y gyfundrefn LCOs yn gallu gweithio'n effeithiol.\nFe fydd sefyllfa Nick yn fwy eglur erbyn diwedd yr wythnos dw i'n meddwl. Heddiw cyhoeddodd ei fod am wneud cyfres o areithiau ar hyd a lled Cymru a'i fod wedi ysgrifennu at ymgeiswyr seneddol y Blaid yn cynnig cymorth yn yr etholiad cyffredinol. "Busnes fel arfer" oedd y neges "mae'r ffrwgwd ynghylch treuliau wedi gostegu".\nEfallai. Mae oddeutu hanner aelodau'r grŵp Ceidwadol yn dweud yn agored wrth newyddiadurwr eu bod am weld newid arweinydd. Mae un aelod yn dweud ei fod wedi gofyn i Nick rhoi'r ffidl yn y to. Mae Nick yn gwadu hynny. Dyw e ddim yn ymwybodol o unrhyw anniddigrwydd. "Mae'r grŵp yn unedig a chadarn" meddai ac mae'n gwadu bod unrhyw aelod wedi gofyn iddo fynd.\nDyma'r dewis felly;\nA. Mae'r aelodau'n dweud celwydd.\nB. Mae'r newyddiadurwyr yn dweud celwydd.\nC. Mae Nick yn dweud celwydd.\nCh. I ddyfnu Rhodri Morgan "Denial isn't just a river in Egypt".\nMae croeso i chi ffonio ffrind.\nY Deg Uchaf- Aberconwy\nVaughan Roderick | 12:05, Dydd Sul, 11 Ionawr 2009\nUn o gyfres achlysurol yn edrych ymlaen at yr Etholiad Cyffredinol nesaf.\nAmser maith yn ôl roedd 'na gyngor o'r enw Aberconwy ac etholaeth o'r enw Conwy. Nawr Conwy yw'r cyngor ac Aberconwy yw'r etholaeth. Nid dyna yw'r unig beth syn gallu drysu dyn am wleidyddiaeth yr ardal.\nTan 1997 roedd gwleidyddiaeth hen etholaeth Conwy yn weddol syml. Roedd 'na bleidlais Geidwadol gadarn ond doedd hi ddim yn cynnwys mwyafrif yr etholwyr. Roedd gafael Wyn Roberts (a chyn 1966, Peter Thomas) ar y sedd yn dibynnu ar fethiant unrhyw un o'r pleidiau eraill i gronni'r bleidlais wrth-geidwadol y tu ôl i'w hymgeisydd. Fe ddaeth y Rhyddfrydwr Roger Roberts yn agos at wneud hynny droeon ond heb lwyddiant.\nMae'n hawdd anghofio erbyn hyn cymaint o ddaeargryn oedd etholiad 1997 ond roedd effaith y daeargryn hwnnw yn amlwg yng Nghonwy.\nLlafur 14,561 (35.0%)\nDem. Rhydd. 12,965 (31.2%)\nCeidwadwyr 10,085 (24.3%)\nPlaid Cymru 2,844 (6.8%)\nBuddugoliaeth drawiadol i Lafur felly ond dim hanner mor drawiadol a'r hyn ddigwyddodd yn etholiad cynulliad 1999.\nPlaid Cymru 8,252 (30.6%)\nLlafur 8,171 (30.2%)\nCeidwadwyr 5,006 (18.5%)\nDem. Rhydd. 4,480 (16.5%)\nAnnibynnol 1,160 (4.3%)\nDydw i ddim am eich diflasu trwy restri pob un canlyniad ond fe sefydlwyd patrwm amlwg yng Nghonwy yn 1999 sy'n parhau hyd heddiw ac sy'n sicr o barhau yn yr Aberconwy newydd. Mae'r gwahaniaeth rhwng y patrwm pleidleisio mewn etholiadau cynulliad a phatrwm etholiadau seneddol yn fwy nac yn unrhyw etholaeth arall, bron a bod. Mae 'na reswm da ac amlwg dros hynny.\nMae astudiaethau academaidd wedi dangos bod canran llawer yn uwch o bobol sydd wedi eu geni yng Nghymru yn bwrw pleidlais mewn etholiad cynulliad nac o'r rheiny sydd wedi symud mewn i'r wlad. O'r rheiny sydd wedi eu geni yma mae'r Cymry Cymraeg yn fwy tebygol o bleidleisio na'r di-Gymraeg.\nNawr dyma i chi ychydig o ystadegau am Gonwy (y sir y tro hwn) o gyfrifiad 2001.\nWedi eu geni yng Nghymru; 54%\nWedi eu geni tu allan i Gymru; 46%\nYn medru'r Gymraeg; 29.4%\nFe wnewch chi sylwi yn syth bod Conwy yn cynnwys canrannau sy'n uwch nac arfer o'r grŵp sy'n lleiaf tebygol o bleidleisio- sef y rheiny oedd wedi eu geni tu allan i Gymru ond hefyd o'r grŵp sy'n fwyaf tebygol o bleidleisio- y Cymry Cymraeg. Dyna, ynghyd â thuedd gan rai o gefnogwyr Plaid Cymru i bleidleisio'n dactegol mewn etholiadau seneddol, sy'n gyfrifol am y gwahaniaeth rhwng y patrymau pleidleisio.\nCyn i neb fy nghamddeall rwy'n derbyn yn llwyr bod 'na gefnogaeth i Gareth Jones ymhlith "blue rinses" Llandudno ac i'r Ceidwadwyr ymhlith y Cymry Cymraeg ond mae'r patrwm sylfaenol mewn etholiad cynulliad yn un ffafriol i Blaid Cymru.\nGadewch i ni edrych nesaf ar effaith y newid ffiniau. Yn fras mae Bangor a Dyffryn Ogwen wedi gadael yr etholaeth a Nant Conwy wedi ail-ymuno. Canlyniad hynny yn etholiad cynulliad 2007 oedd troi'r ras o fod yn ornest rhwng Llafur a Phlaid Cymru i fod yn un rhwng Plaid Cymru a'r Ceidwadwyr. Dyma'r canlyniad.\nPlaid Cymru 7,983 (38.6%)\nCeidwadwyr 6,290 (30.4%)\nLlafur 4,508 (21.8%)\nDem. Rhydd. 1,918 (9.3%)\nYdy'r un peth yn debyg o ddigwydd yn yr etholiad seneddol? Mae'r dystiolaeth yn amwys.\nPob tro mae ffiniau etholaethau'n newid mae academyddion yn gwneud eu gorau glas i amcangyfrif beth fyddai'r canlyniad wedi bod yn yr etholiad blaenorol pe bai'r ffiniau newydd yn bodoli bryd hynny.\nMae'r amcangyfrifon yma (y "notional results") yn cael eu paratoi'n ofalus gan ddefnyddio'r fethodoleg orau posib. Serch hynny maen nhw'n anodd eu llunio mewn etholaethau gwledig lle mae presenoldeb cynghorwyr annibynnol yn cymylu'r dystiolaeth ynghylch cryfder y pleidiau mewn gwahanol wardiau. Cymerwch fel esiampl amcangyfrif Rallings a Thrasher o'r canlyniad yn Aberconwy pe bai'r etholaeth honno yn bodoli yn etholiadau cynulliad 2003.\nPlaid Cymru 29.7%\nDem. Rhydd. 15.3%\nI ddyfynnu'r hen Ifans "Scersli belief".\nDyma'r amcangyfrif Rallings a Thrasher o "ganlyniad" Aberconwy yn etholiad cyffredinol 2005.\nDem. Rhydd. 19.8%\nPlaid Cymru 14.4%\nNawr mae'r dystiolaeth o amcangyfrif 2003 yn awgrymu bod y fethodoleg braidd yn ffafriol i Lafur ac yn hynod o anffafriol i Blaid Cymru. Serch hynny, mae hi braidd yn gynnar i gymryd yn ganiataol mai ras rhwng y ceffylau glas a gwyrdd yw hon. Fe fyswn i'n tybio y bydd angen o leiaf 13,000 o bleidleisiau i ennill Aberconwy yn yr etholiad cyffredinol. I Blaid Cymru mae hynny'n golygu pum mil o bleidleisiau'n fwy na chyfanswm Gareth Jones. Gan fod cefnogwyr Plaid Cymru yn troi allan mewn niferoedd tebyg mewn etholiadau cynulliad a seneddol yr unig ffordd i gael y pleidleisiau hynny yw trwy wasgu ar y bleidlais Lafur a phleidlais y Democratiaid Rhyddfrydol.\nMewn un ystyr mae hi fel bod yn ôl yn nyddiau Syr Wyn. Fe fydd 'na bleidlais Geidwadol sylweddol. Cystadlu am bleidleisiau wrth-geidwadol mae'r tair plaid arall. Ennill y sedd yw'r canlyniad delfrydol, wrth gwrs ond fe fyddai dod yn ail i'r Ceidwadwyr yn fuddugoliaeth o bwys strategol yn y tymor hir i Lafur, Plaid Cymru neu hyd yn oed y Democratiaid Rhyddfrydol.\nGair am yr ymgeiswyr i gloi. Dydw i ddim yn meddwl bod unrhyw un wedi synnu pan gyhoeddodd Betty Williams ei bod am ymddeol rhai misoedd yn ôl. Y syndod i mi (ac i eraill) oedd ei bod hi wedi bwriadu sefyll yn Aberconwy yn hytrach na'r Arfon newydd. Y ddamcaniaeth oedd y byddai ganddi fwy o gyfle yn y sedd orllewinol. Fe dderbyniodd y ddamcaniaeth yna gythraul o glatsied gan ganlyniad Arfon yn etholiad y cynulliad. Mae'n ddigon posib bod Betty wedi penderfynu nad yw naill sedd na'r llall yn bosib ei hennill y tro nesaf.\nFe fydd yr ymgeisydd Llafur newydd yn gweithio talcen caled wrth gystadlu yn erbyn yr ymgeiswyr atyniadol ac adnabyddus sydd wedi eu dewis gan y Ceidwadwyr a Phlaid Cymru sef Guto Bebb a Phil Edwards. Er cystal eu rhinweddau mae'r ddau yn wynebu ambell i broblem. Fe fydd Phil yn ei chael hi'n anodd i sicrhâi pleidlais bersonol fel un Gareth Jones yn Llandudno a dw i'n amau y gallai Guto fod yn "rhy Gymreig" i rai o'r etholwyr. Mae UKIP wedi gwneud yn dda yn yr ardal yn y gorffennol. Gallai hynny fod yn broblem i Guto.\nFe fydd llawer yn dibynnu ar yr amseriad a'r amgylchiadau ar y pryd, wrth reswm. Ond, fel mae pethau ar hyn o bryd, byswn yn tybio mai Guto Bebb yw'r ffefryn.\nVaughan Roderick | 14:19, Dydd Sadwrn, 10 Ionawr 2009\nFe wnes i gwrdd a T Llew Jones un waith. Rwy'n falch fy mod wedi. Roedd yn gyfle i ddweud diolch.\nPan oeddwn yn grwt roedd llyfrau a chylchgronau Cymraeg i blant yn bethau prin- y llyfrau coch glas a gwyrdd i ddysgu darllen, Llyfr Mawr y Plant, Hwyl a Chymru'r Plant. Dyna fyddai'r cyfan oni bai am T Llew Jones.\nY pwynt am ei lyfrau oedd ein bod yn eu darllen oherwydd eu bod nhw'n lyfrau arbennig o dda nid oherwydd bod athro neu athrawes wedi'n gorchymyn i ddarllen llyfr Cymraeg. Roedd "Trysor Plasywernen" yr un mor gyffrous ac unrhyw lyfr "Famous Five" a "Thrysor y Mor-ladron" yn curo "Treasure Island" yn rhacs. Fe'n cyfoethogwyd.\nEfallai nad heddiw yw'r amser i wneud y pwynt yma ond mae 'na rywbeth bach sy'n fy ngwylltio. Roedd T Llew Jones yn ysgrifennu mewn Cymraeg oedd yn ddeheuol ond yn safonol ac yn gwbwl ddealladwy i blant ym mhob rhan o Gymru. Mae rhai o'n awduron plant heddiw yn 'sgwennu fel pe bai pob un plentyn Cymraeg ei iaith yn dod o Fethesda neu 'Sgubor Goch.\nRwy'n helpu fy nith i ddysgu darllen ar hyn o bryd. Rwyf wedi hen alaru ar gorfod esbonio beth yw ystyr geiriau fel "wsti" ac "hefo". Dydw i ddim yn meddwl y byddai'r un awdur i'r plant lleiaf yn defnyddio'r gair "crwt" mewn llyfr . Sut mae cyfiawnhau defnyddio "hogyn" felly? Beth sy'n bod ar air safonol fel "bachgen"?\ne wnes i gwrdd a T Llew Jones un waith. Rwy'n falch fy mod wedi. Roedd yn gyfle i ddweud diolch.\nPan oeddwn yn grwt roedd llyfrau a chylchgronau Cymraeg i blant yn bethau prin- y llyfrau coch glas a gwyrdd i ddysgu darllen, Llyfr Mawr y Plant, Hwyl a Chymru'r Plant. Dyna fydda'r cyfan oni bai am T Llew Jones.\nRwy'n helpu fy nith i ddysgu darllen ar hyn o bryd. Rwyf wedi hen alaru ar orfod esbonio beth yw ystyr geiriau fel "wsti" ac "hefo". Sut mae cyfiawnhau defnyddio "crwt" neu "hogyn" yn lle'r gair safonol "bachgen"? Mae dysgu darllen yn ddigon anodd heb wynebu rhwystr ychwanegol y geiriau anghyfarwydd.\nDoes dim byd yn bod mewn defnyddio tafodiaith mewn llyfrau i blant hŷn neu oedolion ond oes angen gwneud hynny mewn llyfrau dysgu darllen?\nVaughan Roderick | 21:58, Dydd Gwener, 9 Ionawr 2009\nMae'n fore Sadwrn. Dyma'r ffilmiau.\nFe wnaeth nifer ohonoch chi fwynhâi gweld agoriad BBC Alba. Mae 'na lwyth o sianeli mewn ieithoedd bach erbyn hyn. Yng Ngwlad y Basgiaid, er enghraifft, mae ETB1 yn addo rhywbeth ychydig yn wahanol!\nBeth yw ieithoedd swyddogol Catalonia? Mae 'na dair ohonyn nhw. Catalaneg, wrth gwrs. Sbaeneg? Si. Iaith Aran (Araneg?) yw'r llall. TV3 sy'n esbonio. Mae angen gwaith a gwybodaeth rydlyd o un o'r ieithoedd Lladinaidd i ddeall hon- ond mae'n werth yr ymdrech.\nDydw i ddim yn mynd i esgus fy mod yn deall y ffilm nesaf! Dim ond 45,000 o bobol sy'n byw ar Ynysoedd Ffaröe. Oes mae 'na sianel Ffaröeg- sef SvF. Dychmygwch sianel wedi ei rhedeg gan Glwb Ffermwyr Ifanc! Croeso i fyd SvF!\nYn olaf y newyddion o Seland Newydd. Mae unrhyw sianel sy'n credu bod hela moch yn haeddu ail bennawd ar y newyddion yn werth ei gwylio!\nVaughan Roderick | 16:41, Dydd Gwener, 9 Ionawr 2009\nMae Llywodraeth y Cynulliad wedi cyrraedd cytundeb a'r Ysgrifennydd Gwladol ynghylch ffawd yr LCO tai fforddiadwy. Ar yr olwg gyntaf mae'n gosod cynsail difrifol iawn o safbwynt pwerau'r cynulliad.\nMae'r llywodraeth yng Nghaerdydd wedi cytuno na fydd y Cynulliad yn cael dileu'r "hawl i brynu" yn gyfangwbwl heb ganiatâd a chydsyniad yr Ysgrifennydd Gwladol. Hynny yw, er bydd yr LCO yn trosglwyddo pwerau deddfwriaethol i'r cynulliad fe fydd angen caniatâd yr Ysgrifennydd Gwladol i ddefnyddio rhai ohonyn nhw. Does dim ond un gair am hynny. Feto.\nYstyriwch ffawd yr LCO iaith. Ar sail y cynsail hwn mae'n ddigon posib y gallai'r Pwyllgor Dethol Cymreig fynnu bod yr Ysgrifennydd Gwladol yn cael feto tebyg dros fesurau i hybu'r Gymraeg yn y sector breifat, er enghraifft. Mae pwerau'r pwyllgor dethol yn sydyn wedi cynyddu'n sylweddol ar draul y cynulliad. Y pwyllgor dethol fydd yn gosod egwyddorion a phenderfynu polisi. Torri glo mân yn fanach fydd gwaith y cynulliad\nBeth ar y ddaear oedd pwynt ail Ddeddf Llywodraeth Cymru os ydy San Steffan yn gallu clymu dwylo'r cynulliad yn y fath fodd- a pham ar y ddaear mae Llywodraeth y Cynulliad wedi cytuno?\nVaughan Roderick | 23:06, Dydd Iau, 8 Ionawr 2009\nGan fod y drafodaeth ynghylch safon iaith wedi creu cymaint o stŵr mae "Pedant Iaith" wedi sefydlu ei flog ei hun. Dyma'r ddolen. Mae'n bosib bod ychydig o ddiogi ieithyddol gen i wedi esgor ar drafodaeth bwysig. Hap a damwain!\nMae hynny'n fy atgoffa nad ydwyf wedi postio set o ddolenni'n ddiweddar. Y BBC, nid fi, sy'n dewis y "blogroll" ond dw i'n sicr eich bod yn mwynhau dewisiadau'r gorfforaeth!\nYn ôl yr arfer fe wnâi grybwyll Blogiadur a Maes-e rhag ofn bod unrhyw un heb eu darganfod. Does 'na ddim byd arbennig o newydd o safbwynt safleoedd Cymreig. Dyma ddewis eclectig felly.\nMae Failblog yn llwyddo i wneud i fi chwerthin. O safbwynt gwleidyddiaeth America rwy'n meddwl y byd o 538. Wrth hiraethu am yr hen ddyddiau yn fy musnes i does na'r unlle syn well na Transdiffusion.\nNi allaf ddianc rhag hwn...\nVaughan Roderick | 19:26, Dydd Mercher, 7 Ionawr 2009\nYdych chi'n cofio "melltith Lembit"- y ffenomena sy'n sicrhâi dinistr i unrhyw un neu unrhyw beth y mae aelod Maldwyn yn cefnogi. Charles Kennedy, Mark Oaten, Jenny Randerson, Sian Lloyd, ymgyrch y dyn ei hun dros lywyddiaeth ei blaid, mae pob un wedi dioddef o'r felltith.\nYchydig wythnosau yn ôl cyhoeddodd Lembit ei fod am 'sgwennu colofn wythnosol i'r "Daily Sport". Mater o amser oedd hi cyn i'r stori yma ymddangos yn y Telegraph.\n"Sport Media Group, the publisher of the Daily Sport and Sunday Sport newspapers, is looking at a debt for equity swap and other sources of new financing, after breaching one its banking covenants."\nDeg i dragwyddoldeb\nVaughan Roderick | 11:09, Dydd Mercher, 7 Ionawr 2009\nDydw i erioed wedi deall pam fod paentio'r bont ar draws Afon Forth yn gymaint o jobyn. Efallai mai un dyn bach yn defnyddio brws sâl sy'n gyfrifol am y dasg! Ta waith, yn ôl y chwedl yr eiliad mae'r gwaith wedi ei gwblhau mae angen dechrau eto.\nRhaglenni noson etholiad yw'r peth agosaf i'r bont ddiarhebol ym myd darlledu. Yr eiliad mae un yn dod i ben mae'n rhaid dechrau ar y nesaf. Y pethau anoddaf a mwyaf pwysig yw sicrhâi bod y meddalwedd ar gyfer cyflwyno'r canlyniadau yn gweithio'n effeithiol a dewis y llefydd i osod yr unedau darlledu allanol. Dydyn ni ddim yn gwneud y dewisiadau cywir bob tro. Fe wnaethon ni golli canlyniad Ceredigion yn 2005, er enghraifft.\nMae dewisi yn gywir ar gyfer yr etholiad cyffredinol nesaf yn arbennig o anodd. Mae ambell i sedd yn amlwg. Does dim angen bod yn athrylith i wybod bod yn rhaid bod yn bresennol yn Aberconwy, Maldwyn a Gorllewin Caerfyrddin!\nY tu hwnt i'r rhai amlwg mae'n fwy anodd. Mae'n ymddangos y bydd yr etholiad cyffredinol nesaf yn un eithaf hen ffasiwn. Yr economi, mae'n debyg, fydd maes y gad gyda gwahaniaethau polisi amlwg a sylfaenol rhwng Llafur a'r Ceidwadwyr. Os felly fe fydd yn wahanol iawn i unrhyw etholiad yn ystod y chwarter canrif diwethaf ac mae'n bosib y bydd 'na wasgfa ar y pleidiau llai.\nOs ydy hynny'n digwydd (ac mae'n "os" go fawr) fe fydd yn rhaid i ni ychwanegu llwyth o seddi newydd at y rhestr or etholaethau gwledig ecsentrig sydd wedi hawlio'n sylw yn ystod etholiadau diweddar. Fe fyddwn yn ôl ar y tir lle ymladdwyd etholiadau'r chwedegau a'r saithdegau- etholaethau trefol a dinesig ymylol fel Gogledd Caerdydd, Gorllewin Casnewydd a Bro Morgannwg. Mae hynny'n creu problem i ni.\nGan amlaf mae adnoddau yn cyfyngu'r nifer o ddarllediadau allanol i rhyw ddwsin. Y tro hwn mae'n ddigon hawdd llunio rhestr o ugain neu fwy o etholaethau diddorol. Mae hynny'n nifer rhyfeddol o fawr yng nghyd-destun hanes gwleidyddol Cymru. Byswn yn tybio bod yn rhai mynd yn ôl i ddauddegau'r ganrif ddiwethaf i ganfod cymaint o etholaethau gwerth eu gwylio. Dyma fy neg uchaf i- fe fyddaf yn sgwennu'n fanwl am bob un o nhw rhwng nawr a'r etholiad.\nMae croeso i chi anghytuno. Beth am Frycheiniog a Maesyfed, Llanelli a Gorllewin Abertawe? Oes gobaith gan Lafur ad-ennill Gorllewin Clwyd? Roedd De Clwyd a Gŵyr yn ymylol yn etholiad y cynulliad- ydy'r un peth yn wir mewn etholiad cyffredinol? Mae 'na ddigon i drafod!\nAr y Silff\nVaughan Roderick | 15:32, Dydd Mawrth, 6 Ionawr 2009\nPam mae pawb yn credu fy mod i'n dymuno cael llyfrau fel anrhegion Nadolig? Efallai byswn wedi hoffi Nintendo Wii neu iPod- beth bynnag yw'r rheiny. Efallai bod pobol yn credu fy mod yn gallu hawlio am bethau fel 'na ar "dreuliau"! Sori, dydw i ddim yn aelod cynulliad Ceidwadol!\nTa beth, fe ddaeth y stoc arferol o lyfrau ac erbyn hyn dw i wedi cael cyfle i bori trwy'r rhan fwyaf ohonyn nhw. Dyma ambell i argraff.\nMae'n ymddangos bod Peter Finch wedi penderfynu manteisio ar lwyddiant "Real Cardiff" a "Real Cardiff 2" trwy lansio cyfres yn dilyn yr un fformat. Mae Peter ei hun wedi 'sgwennu "Real Wales" (sy'n swnio fel gorsaf radio i fi) ond y trysor yw "Real Merthyr" gan Mario Basini. Mae darllenwyr y "Western Mail" yn hen gyfarwydd a safon 'sgwennu Mario a'i safbwyntiau cadarn a digyfaddawd. Mae fe ar ei orau wrth drafod tref ei febyd. Dyma un paragraff bach sy'n cyfleu'r naws- disgrifiad o un o beldroedwyr y dref.\n"The short, mercurial Jenkin Powell had legs so bowed it was a miracle he could walk, let alone run with an eel's electric speed... Journalists and fans usually softened his first name to Shenkin. From there it was a short step to the nickname "stinkin". But it was always a term of affection."\nUn arall o "enwau mawr" y Western mail yw John Humphries awdur "Freedom Fighters- Wales Forgotten 'War', 1963-1993". Fel mae'r teitl yn awgrymu adrodd hanes mudiadau treisgar Cymru yn ail hanner yr ugeinfed ganrif mae'r llyfr. Mae'n ddifyr ac yn ddarllenadwy. Yn anffodus dydw i ddim yn meddwl bod John yn dod yn agos at brofi ei brif ddamcaniaeth sef bod 'na gysylltiadau uniongyrchol rhwng y gwahanol grwpiau ac unigolion bu'n gosod dyfeisiadau a chynnau tannau ar hyd y degawdau. Mae John yn osgoi'r cwestiwn amlwg. O gofio bod yr heddlu yn y chwedegau wedi dal arweinwyr MAC a'r FWA- sut ar y ddaear wnaethon nhw fethu dal arweinwyr Meibion Glyndwr- os oedd y cysylltiadau hynny'n bodoli?\nDarlledwr o dras Cymreig yw Alan Jones ond dyw'r gair "darlledwr" ddim yn cyfleu maint ei ddylanwad ar wleidyddiaeth Awstralia. Jones yw Rush Limbaugh neu Bill O'Reilly Sydney- y darlledwr radio asgell dde sydd yn gallu dinistrio gyrfaoedd gwleidyddol a bywydau unigol. Dydw i erioed wedi darllen bywgraffiad mor ddamniol a "Jonestown" gan Chris Masters- ond nid polemig yw'r llyfr. Cam wrth gam mae'r awdur yn olrhain y ffeithiau ac yn cyflwyno ei dystiolaeth. Mae'n croniclo llygredd Jones wrth dderbyn arian gan gwmnïau ac yna eu canmol ar yr awyr, ei gelwyddau ynghylch ei fywyd rhywiol a phersonol a'i effaith ddinistriol ar wleidyddiaeth. Ond, fel mae Masters ei hun yn nodi, dyw cyhoeddi'r llyfr ddim wedi cael unrhyw effaith ar Jones, ei yrfa na'i boblogrwydd. Mae hynny yn arwydd o'i bwêr.\nMater o deyrngarwch\nVaughan Roderick | 12:40, Dydd Llun, 5 Ionawr 2009\nMae un o gryts fy nheulu yn wynebu argyfwng. Er ei fod yn un o selogion y "Spar Family Stand" ym Mharc Ninian penderfynodd y bychan ei fod am gael tîm i gefnogi yn uwch gynghrair Lloegr a chystadlaethau Ewrop. Er mwyn efelychu Aaron Ramsey penderfynodd mai Arsenal fyddai'r tîm hwnnw. Nawr, beth sydd wedi digwydd? Cwpan yr FA, y bedwaredd rownd. Caerdydd v Arsenal. Och! Gwae ni! Beth i wneud? Pwy i gefnogi? Mae penderfyniadau fel 'na'n anodd yn ddeg oed!\nMae teyrngarwch emosiynol yn bwysig mewn gwleidyddiaeth hefyd. Mae cysylltiad plaid a'i chefnogwyr yn aml iawn yn dibynnu'n fwy ar emosiwn a "ffyddlondeb i'r tîm" nac ar unrhyw benderfyniad polisi neu rinwedd yn yr arweinyddiaeth. Dyna yw'r rheswm, mae'n debyg, am y casineb tuag at unrhyw un sy'n newid plaid. Mae Alun Davies yn dioddef hynny ar hyn o bryd ac er nad yw e wedi cymryd y cam olaf trwy ymuno â Phlaid Cymru mae Ron Davies yn destun gwawd yn rhengoedd y Blaid Lafur.\nGo brin bod unrhyw un wedi dioddef yn fwy o'r ffenomena nac Elystan Morgan. I'r rheiny sy'n rhy ifanc i gofio safodd Elystan dros Blaid Cymru ym Meirionnydd yn 1964. Ef oedd y "Gwynfor ifanc"- mab darogan ei blaid. Erbyn 1966 roedd wedi troi at Lafur gan ennill Ceredigion i'r blaid. Collodd ei sedd yn 1974 a methiant fu ymdrech i ddychwelyd i'r senedd fel aelod Llafur Ynys Môn.\nEironi'r stori yw bod Elystan wedi cam-ddarllen y sefyllfa wleidyddol yng Nghymru. O fewn misoedd i'w ethol yn 1966 daeth is-etholiad Caerfyrddin. Does dim dwy waith yn fy meddwl i y byddai Elystan wedi ennill Meirionnydd neu Geredigion i Blaid Cymru yn 1970 neu 1974 pe bai heb newid ei blaid. Dw i'n argyhoeddedig hefyd y byddai wedi dal y naill sedd neu'r llall heb fawr o drafferth mewn etholiadau dilynol.\nNawr, mae Elystan wedi cael bywyd da a llawn fel arglwydd a barnwr. Serch hynny mae'n anodd peidio teimlo bod 'na elfen o drasiedi a gwastraff ynghylch ei yrfa. Ar ben hynny fe wnaeth ddioddef blynyddoedd o wawd a chasineb gan genedlaetholwyr. "Athelstan Organ" oedd Elystan yn ôl "Lol" ac roedd posteri yn ei wawdio ar welydd colegau a stondinau `steddfod. Trwy hyn oll fe gadwodd ei urddas. Glynodd at ei egwyddorion gwleidyddol hefyd gan arwain yr ymgyrch "Ie" yn refferendwm 1979- jobyn di-ddiolch os buodd un erioed!\nY cwestiwn sy' gen i yw "pam?"- ond nid cwestiwn i Elystan yw hwnnw. Mae'n ddigon hawdd deall y cymysgedd o rwystredigaeth ac uchelgais wnaeth arwain at ei benderfyniad yntau. Yn hytrach mae'n gwestiwn i gefnogwyr Plaid Cymru a'r pleidiau eraill. Pam y casineb parhaol tuag at Elystan ac eraill? Pam mae Alun Davies a Ron Davies yn cael eu dirmygu? Ydy unrhyw un sy'n newid ei feddwl yn "fradwr"? Sut mae rhyw un sy'n cael ei ganmol fel arwr un diwrnod yn gallu troi'n ddarn o faw ci dros nos?\nMae teimlad o siom, dicter hyd yn oed, wrth i rhyw un adael plaid yn ddealladwy- ond oes rhaid i'r peth bara am byth?\nVaughan Roderick | 09:18, Dydd Sul, 4 Ionawr 2009\nDiawch, fe wnes i bron anghofio postio'r ffilmiau wythnosol. Dyma nhw. Fe wnaethon ni yn BBC Cymru ddathlu genedigaeth ein brawd bach, BBC Alba, yn 2008. Dyma agoriad y sianel Aeleg. Trefniant o "Alba" gan Runrig yw'r gân.\nRoeddwn i'n meddwl bod gyrfa Jerry Springer yn destun od ar gyfer opera! Mae hwn yn fwy rhyfedd!\nA'r gair olaf am etholiadau America.\nVaughan Roderick | 00:06, Dydd Sul, 4 Ionawr 2009\nMae 'na beryglon wrth gwrs. Mae safonau gramadegol yn bwysig. Ond mae'n beryglus hefyd i ddyrchafu'r Gymraeg i fod yn iaith sy'n eiddo i'r ychydig gannoedd neu filoedd o bobol sy'n gallu ei sgwennu mewn modd clasurol gywir Ydy ni'n credu, mewn gwirionedd, bod sefyllfa'r Gymraeg mor gryf nes ei bod yn gallu fforddio bod yn llai hyblyg na'r Saesneg?\nVaughan Roderick | 14:11, Dydd Sadwrn, 3 Ionawr 2009\nMi ydw i ychydig ar ei hôl hi wrth sgwennu am gynlluniau llywodraeth y cynulliad i wario dwy filiwn o bunnau ar ddiogelu safleoedd hanesyddol sydd yn ôl y gweinidog treftadaeth yn "rhan annatod o'n cenedligrwydd, ein hiaith a'n diwylliant ni fel Cymry." Maen nhw wedi sefyll ers canrifoedd gwnaeth ychydig ddyddiau fawr o wahaniaeth!\nPeidied neb a meddwl nad yw'r penderfyniad yma yn un cyfan gwbwl wleidyddol. Does ond angen edrych ar y rhestr o safleoedd i ddeall beth yw'r bwriad. Glyndyfrdwy, Sycharth, Abergwyngregyn, Abaty Cwm Hir, Ystrad Fflur, Pennal. Mae fel darllen fel mynegai i un o lyfrau hanes Gwynfor Evans!\nRoedd gan Gwynfor gymhelliad gwleidyddol fel hanesydd. Does dim byd yn bod ar hynny. Mae'n wir am nifer o haneswyr. Fe gafodd y cymhelliad hwnnw ei gyfleu'n dda gan yr Athro Jac L Williams pan ddywedodd bod "cof cenedl cyn bwysiced a'i hiaith o safbwynt ei pharhad". Mae'n dealltwriaeth o'n hanes, ein mytholeg cenedlaethol os dymunwch chi, yn dylanwadu'n enfawr ar ein gwleidyddiaeth. Dyw hi ddim yn afresymol i ddadlau, er enghraifft, mae'r rheswm y mae Cymry Cymraeg yn fwy tebygol o gefnogi Plaid Cymru yw bod eu dealltwriaeth o hanes Cymru yn wahanol ac yn fwy dwys na dealltwriaeth y di-Gymraeg.\nRwy'n symleiddio braidd trwy ddweud bod 'na ddwy garfan o haneswyr yng Nghymru ond mae 'na wirionedd yn yr honiad. Ar y naill ochor mae'r haneswyr sy'n gweld hanes y Cymry fel un stori hir -rhyw fath o linyn arian sy'n ein cysylltu ni heddiw a Merched Beca, Owain Glyndŵr, Catraeth a'r Brythoniaid, pobol fel Syr John Lloyd, Gwynfor Evans a John Davies. Yr Athro Dai Smith, efallai, yw'r enghraifft orau o'r garfan arall, pobol sy'n gweld hanes Cymru fel cyfres o chwyldroadau- proses hir o ddinistrio, ail-greu a thrawsnewid. Dyw'r haneswyr hynny ddim yn gwadu bod y Cymry yn genedl ond maen nhw'n dadlau bod bron popeth sy'n ein nodweddu fel cenedl yn gynnyrch canrifoedd olaf yr ail mileniwm. Dadlau dros y fersiwn honno o hanes mae Huw Lewis gyda'i ymgyrch i sefydlu "Amgueddfa'r Bobol" ym Merthyr.\nMae'n rhaid edrych ar gyhoeddiad Alun Ffred Jones yn y cyd-destun hwnnw. Mae dyrchafu safleoedd sydd yn bwysig yn y fersiwn genedlaetholgar o hanes Cymru yn weithred gwleidyddol- yn rhan o ymdrech i "adeiladu'r genedl". Cofiwch, roedd yr arfer o anwybyddu'r safleoedd yma yn y gorffennol yr un mor wleidyddol.\nDadl Cadw a'i rhagflaenwyr oedd bod 'na "lai i weld" yn y safleoedd Cymreig. Mae'n wir nad yw olion Sycharth yn cymharu a Chestyll Edward I ond ai dyna oedd y gwir reswm? Yn Nyffryn Hafren, er enghraifft trysorwyd a diogelwyd Castell Normanaidd Trefaldwyn. Cafodd Castell Llywelyn yn Nolforwyn, sydd mewn cyflwr digon tebyg, ei anwybyddu. Mae'n rhyfeddol nodi na chafwyd unrhyw waith archeolegol nac unrhyw ymdrech i ddiogelu Dolforwyn tan wythdegau'r ganrif ddiwethaf.\nMae'n bosib dadlau mae gwneud yn iawn am gamweddau'r gorffennol mae Alun Ffred felly. Serch hynny fe fydd hi'n hynod ddiddorol gweld sut mae Cadw yn dehongli'r safleoedd yma i'r cyhoedd a pha fersiwn o'n hanes sy'n cael ei gyflwyno.\nPlesio Peter (eto)\nVaughan Roderick | 10:57, Dydd Gwener, 2 Ionawr 2009\nRwyf wedi penderfynu cynnig ymateb difrifol i her Peter Black. Dydw i ddim yn credu fy mod yn llaw drwm wrth drafod y Democratiaid Rhyddfrydol ond gan fod Peter o'r farn fy mod i dyma ddeg o bethau da am Ddemocratiaid Rhyddfrydol Cymru.\n1.Gweithgarwch eu cynghorwyr. Ar y cyfan mae cynghorwyr y Democratiaid Rhyddfrydol yn hynod weithgar a chydwybodol.\n2.Effeithlonrwydd eu cynghorau. Mae'r cynghorau y mae'r blaid yn eu harwain at eu gilydd yn rhai effeithiol a di-sgandal.\n3.Richard Livsey. Y gwleidydd mwyaf hoffus yng Nghymru.\n4.Haelioni. Mae parodrwydd aelodau'r blaid i ymestyn i'w pocedi eu hun i ariannu'r blaid yn rhyfeddol.\n5.Dewrder. Dyw'r aelodau'r blaid ddim yn ofni safiadau amhoblogaidd- yn enwedig ynghylch Ewrop.\n6.Eleanor Burnham a Mick Bates. Fe fyddai'r cynulliad yn hynod o ddi-liw hebddynt!\n7.Teis Peter Black. Ditto.\n8.Bod yn wrthblaid. Dyw hi ddim yn beth iach i unrhyw blaid allu cymryd sedd yn ganiataol. Mae 'na lwyth o seddi lle mae'r Democratiaid Rhyddfrydol yn cadw plaid arall ar ei thraed.\n9.Lembit. Beth fyddai "Wales on Sunday" yn gwneud hebddo?\n10.Anoraciaeth. Sylweddoli nad pethau amherthnasol a dibwys yw pynciau cyfansoddiadol megis systemau pleidleisio a datganoli. Y cyfansoddiad yw fframwaith ein cymdeithas ac mae cael y fframwaith cywir yn angenrheidiol i bopeth arall.\nDyna ddigon am eleni.\nVaughan Roderick | 23:45, Dydd Iau, 1 Ionawr 2009\nDw i'n hoff iawn o Peter Black. Ar ei flog mae e wedi rhestri cyfres o ddymuniadau ar gyfer y flwyddyn newydd. Yn eu plith mae hwn.\n"7. Vaughan Roderick will write something nice about the Welsh Liberal Democrats on his blog."\nIawn. Dim problem. Mae "Rhyddid Canolog" yn enw ardderchog ar eu pencadlys.\nVaughan Roderick | 20:52, Dydd Iau, 1 Ionawr 2009\nOnd dyw hi'n rhyfedd meddwl ein bod ni bron wedi cyrraedd hanner ffordd trwy oes y trydydd cynulliad? Efallai bod y calan yn gyfle i ni lunio rhyw fath o adroddiad blynyddol i weld sut mae'r criw presennol o aelodau yn cymharu a'u rhagflaenwyr.\nDoedd dim dwy waith, yn fy meddwl i, bod yr ail gynulliad yn wannach na'r cyntaf. Hynny oherwydd ymadawiad nifer o wleidyddion profiadol fel Dafydd Wigley, Ron Davies a Cynog Dafis. Ar y cyfan doedd gwaed newydd 2003 ddim yn argyhoeddi. Gyda dim ond trigain o aelodau does 'na ddim lle yn y cynulliad i ormod o ddyffars- a dyffars, mae gen i ofn, oedd nifer o newydd-ddyfodiad 2003. Mae criw 2007 ar y llaw arall wedi bod yn chwa o awyr iach ac wedi cyfrannu llawer at wella safon y trafod yn y Bae.\nAr feinciau Plaid Cymru a'r Ceidwadwyr y mae'r rhan fwyaf o'r newydd-ddyfodiad yn eistedd wrth gwrs. Gadewch i ni edrych arnyn nhw fesul plaid.\nEtholwyd pedwar aelod Plaid Cymru newydd ac un "re-tread" yn 2007. Does dim angen dweud bod y "re-tread" Gareth Jones yn gaffaeliad i'r grŵp. Mae'r aelodau newydd ar y llaw arall wedi pery loes calon i mi trwy orfodi i mi lyncu fy ngeiriau. Dw i wedi pregethu troeon y dylai'n gwleidyddion brofi "bywyd go-iawn" cyn mynd i wleidydda'n llawn amser. Mi ydwyf o hyd yn meddwl bod 'na beryglon mewn cael "dosbarth gwleidyddol" sy'n symud yn syth o'r coleg i fod yn ymchwilwyr ac yna'n aelodau. Ond yn achos Plaid Cymru does dim dwywaith mae'r ddau aelod newydd sydd wedi gwneud marc yw'r ddau sy'n disgyn i'r dosbarth hwnnw sef Nerys Evans a Bethan Jenkins. Mae'r ddau aelod o'r "byd go iawn" Chris Franks a Mohammad Asghar yn aelodau meinciau cefn os buodd 'na rai erioed. Dw i'n amau fy mod wedi bod yn gyfoglyd o nawddoglyd wrth sôn am Nerys a Bethan ar ôl etholiad 2007. Oce. Sori. Roeddwn i'n anghywir!\nYn ffodus mae presenoldeb Nick Ramsay ar y meinciau Ceidwadol yn profi bod 'na rhyw faint o werth i'm damcaniaeth. Ef heb os yw'r gwannaf o newydd-ddyfodiaid y Torïaid. Mae Darren Miller, Paul Davies, Angela Burns ac Andrew R T Davies i gyd wedi profi eu hun yn aelodau effeithiol. Mae'n ddigon hawdd dychmygu pob un o'r pedwar yn arwain y grŵp rhyw bryd yn y dyfodol. Mae hynny'n adrodd cyfrolau am eu safon- ond wrth gwrs yn cynyddu'r pwysau ar yr arweinyddiaeth presennol.\nDim ond dau aelod newydd oedd ar y meinciau Llafur ar ôl 2007 sef y ddau aelod rhestr Alun Davies a Joyce Watson. Does 'na ddim llawer gen i i ddweud am Joyce Watson. Mae rhyw ffatri gan y Blaid Lafur yn rhywle sy'n cynhyrchu gwleidyddion fel hi. Mae Alun, ar y llaw arall yn "Marmite" o wleidydd- yn rhyw un i'w gasáu neu i'w ddwli arno, yn ôl eich chwaeth. Mae ganddo fe rôl arbennig i chwarae o fewn y blaid fel rhyw fath o "attack dog" yn ymosod ar y Ceidwadwyr ac yn gwahaniaethu rhwng dwy blaid y llywodraeth. Tynnu blew o drwynau'r Ceidwadwyr a Phlaid Cymru yw job Alun. Mae'r ffaith bod cymaint o Dorïaid a Phleidwyr yn ei gasáu ond yn profi ei fod yn effeithiol!\nDoes 'na ddim wynebau newydd ar feinciau'r Democratiaid Rhyddfrydol. Mae hynny'n broblem- yn enwedig gan fod yr eilyddion ar y fainc yn ymddangos yn gryfach na rhai o'r tîm sydd ar y cae. Meddyliwch cymaint yn fwy effeithiol fyddai'r grŵp pe bai pobol fel Aled Roberts a Nick Bennett yn aelodau. Ta waith, mae'n debyg y bydd ambell i un yn ymddeol y tro nesaf gan sicrhâi tipyn o waed ffres hyd yn oed os mai dim ond y chwech sedd arferol sy'n cael eu hennill.\n« Rhagfyr 2008 | | Chwefror 2009 »


Rydym yn gweithio gyda phobl ifanc i hyrwyddo lles trwy gyfuniad o gefnogaeth cymheiriaid, gweithdai a chyrsiau, cefnogaeth 1:1 a chyfleoedd gwirfoddoli.\nCredwn fod gan bob person ifanc gryfderau cynhenid. Cysylltu â’r cryfderau yma yw lle mae’r gwaith yn cychwyn. Rydym yn gweithio gyda phobl rhwng 14 – 25 oed mewn ystod o leoliadau i hyrwyddo lles.\nRydyn ni’n dod â phobl ifanc at ei gilydd fel eu bod nhw’n gallu cysylltu a rhannu eu profiadau ag eraill a allai fod yn wynebu heriau tebyg i’w rhai eu hunain. Nid ydym yn ceisio ‘trwsio’ pobl, rydym yn gwrando ac yn gweithio gyda phobl ifanc i ddod o hyd i ffyrdd a strategaethau newydd sy’n helpu i hyrwyddo eu hiechyd meddwl a’u lles.\nNid oes angen diagnosis ar unrhyw un i gael mynediad i’n prosiectau, rydym yn gweithio gydag unrhyw un sy’n profi anawsterau. Credwn ei bod yn bwysig i bobl ifanc wybod, beth bynnag maen nhw’n ei wynebu, nad ydyn nhw ar eu pennau eu hunain.\nMeddwl am dy Feddwl\nMae Meddwl am dy Feddwl yn brosiect ledled Cymru sy’n gweithio gyda phobl ifanc rhwng 17 a 25 oed. Ariennir y prosiect gan Lywodraeth Cymru ac mae’n defnyddio cyfuniad o strategaethau i gefnogi iechyd meddwl a lles pobl ifanc.\ngrwpiau cymorth cymheiriaid\ncyrsiau a gweithdai yn dysgu sgiliau ar gyfer lles\ncefnogaeth 1: 1 (pan fod angen)\ny cyfle i ddod yn fentor cymheiriaid, gyda hyfforddiant achrededig.\nRydyn ni wedi dysgu bod cefnogaeth cymheiriaid yn bwerus iawn ar gyfer lles. Gall cwrdd â phobl sy’n wynebu profiadau tebyg eich helpu chi i sylweddoli nad ydych chi ar eich pen eich hun ac mae’r lleoliad grŵp yn golygu y gallwch chi rannu a dysgu strategaethau a allai eich helpu i deimlo’n well.\nCysylltwch i ffeindio allan am grwpiau yn eich ardal lleol.\nPobl Ifanc yn Ngwent\nRydym yn gweithio ar draws Gwent yn cynnig cefnogaeth i bobl ifanc rhwng 14 a 18 oed.\nMae ein prosiectau’n defnyddio cymysgedd o weithdai lles a grwpiau cymheiriaid i gefnogi lles. Rydym yn trefnu grwpiau cymheiriaid sy’n cynnig cyfleoedd i gysylltu â phobl o oedrannau tebyg a rhannu profiadau. Ochr yn ochr â hyn, mae ein gweithdai lles yn dysgu strategaethau sy’n helpu i ddatblygu hyder a hunan-barch.\nRydym hefyd yn cynnig cyfleoedd i ddod yn Hyrwyddwyr Adferiad a Gweithwyr Cymorth Gwirfoddol.\nCysylltwch a ni i ddarganfod rhagor.\nI rieni a gwarcheidwaid\nBeth allwch chi ei wneud os yw'ch plentyn neu berson ifanc rydych chi'n ei adnabod yn profi anawsterau gyda'i iechyd meddwl.


Blwydd-daliadau sengl neu ar y cyd - Y Gwasanaeth Cynghori Ariannol\n> Defnyddio’ch cronfa bensiwn\nMae blwydd-dal yn talu incwm ymddeol rheolaidd – fel arfer am oes. Os penderfynwch chi brynu blwydd-dal oes gyda’ch cronfa bensiwn, penderfyniad allweddol fydd rhaid i chi ei wneud fydd a ydych chi eisiau incwm i chi’ch hun neu un a fyddai’n parhau i dalu i rywun arall wedi i chi farw.\nBlwydd-dal oes ar y cyd\nOpsiynau blwydd-dal eraill i benderfynu arnynt\nCymharu cyfraddau blwydd-daliadau oes\nCeisiwch gyngor cyn cymryd blwydd-dal\nGyda blwydd-dal sengl byddwch yn derbyn incwm nes i chi farw – wedi hynny mae’r taliadau yn stopio. Felly gallai fod yn addas os nad oes gennych ddibynyddion ariannol, neu os yw eich partner wedi trefnu ei bensiwn ei hun, neu os yw ei ddisgwyliad oes yn fyrrach na chi.\nYr unig adeg pan fyddai incwm yn parhau wedi i chi farw gyda blwydd-dal sengl yw pe byddech hefyd yn dewis cael ‘cyfnod gwarant’.\nDarllenwch am gyfnodau gwarant yn ein canllaw Diogelu eich incwm ymddeol.\nMae blwydd-dal oes ar y cyd yn cynnig incwm am oes i chi. Yna mae’n trosglwyddo i’ch cymar, partner neu unrhyw fuddiolwr arall pan fyddwch chi’n marw ac yn talu incwm rheolaidd iddo/iddi am weddill ei fywyd/bywyd. Neu gellir ei ddefnyddio i dalu incwm i’ch plentyn dibynnol, hyd nes i’ch plentyn gyrraedd 23 oed fel arfer.\nGallai’r blwydd-dal oes ar y cyd fod yn arbennig o addas os nad oes gan eich priod neu bartner ei drefniadau pensiwn ei hun, neu os na fydd ei daliadau pensiwn yn ddigonol i ddiwallu ei anghenion ariannol.\nPan fyddwch yn marw, bydd yr incwm a delir i’r sawl yr ydych wedi ei ddewis yn gyfran o’r incwm roeddech yn ei dderbyn yn uniongyrchol cyn i chi farw. Chi sy’n penderfynu ar y gyfran a delir pan brynir y blwydd-dal.\nEr enghraifft, gallai fod yn 100%, yn ddwy ran o dair neu’n hanner eich incwm ar ôl ymddeol ar adeg eich marwolaeth. Po fwyaf y gyfran y byddwch yn ei dewis, yr isaf fydd eich incwm ymddeol.\nYn ogystal â dewis rhwng blwydd-dal sengl neu oes ar y cyd, bydd angen i chi benderfynu a ydych eisiau i’ch incwm chi (a’ch buddiolwr enwebedig) fod yn sefydlog am oes neu i gynyddu.\nGweler ein canllaw Incwm blwydd-dal sefydlog neu gynyddol.\nMae yna nodweddion ychwanegol y gallwch eu dewis hefyd, fel gwarantu bod eich incwm yn parhau am gyfnod penodol wedi i chi farw.\nGweler ein canllaw Diogelu eich incwm ar ôl ymddeol.\nOs oes gennych chi gyflwr meddygol neu ffordd o fyw gwael, efallai y byddwch yn gymwys i gael incwm uwch, a elwir yn flwydd-dal uwch. Os ydych chi’n meddwl bod hyn yn berthnasol i chi, gweler ein canllaw Incwm ymddeol uwch i bobl gydag iechyd gwael.\nI gymharu faint o incwm ymddeol allech chi gael o flwydd-dal sengl neu oes y ar y cyd, defnyddiwch ein tablau cymharu isod. Maent yn egluro’r dewisiadau eraill sydd angen i chi eu gwneud hefyd ynglŷn â’ch incwm blwydd-dal a sut i benderfynu pa un fyddai’n addas ar eich cyfer chi.\nDefnyddiwch ein tablau cymharu blwydd-dal\nUnwaith y cymerwch chi flwydd-dal ni allwch newid eich meddwl – a dyma un allan o nifer o opsiynau sydd gennych wrth drefnu incwm ymddeol. Felly mae’n bwysig gwneud yn siŵr mai hwn yw’r dewis iawn i chi.\nI gael trosolwg o’ch holl opsiynau ac i gael gwybod lle i gael cymorth a chyngor, yn cynnwys canllaw yn rhad ac am ddim ac a gefnogir gan y llywodraeth o Pension Wise, gweler ein canllawiau isod.\nOpsiynau ar gyfer defnyddio’ch cronfa bensiwn\nYmddeoliad – pam ddylech chi gael cyngor?\nMwy yn 'Defnyddio’ch cronfa bensiwn'\nGweld yr holl … erthyglau yn Defnyddio’ch cronfa bensiwn


Cyhoeddi Gŵyl Newid Ymddygiad o bwys – Ysgol Ddoethurol, Prifysgol Bangor\nMae themâu'r ŵyl yn pontio addysg, ymwybyddiaeth ofalgar, caethiwed i sylweddau neu alcohol, iechyd a lles, a defnyddio technoleg mewn newid ymddygiad.\nBydd cynadleddwyr yn gallu mynd i'r holl ddigwyddiadau am ddim a gynhelir yn ystod yr ŵyl neu ddim ond i ychydig ohonynt fel y dymunant. Bydd digwyddiadau pob dydd yn cynnwys darlithoedd, gweithdai, seminarau, ffilmiau byr a chyfleoedd i gymdeithasu a rhwydweithio.\nMeddai Dr Carl Hughes, Cyfarwyddwr Canolfan Newid Ymddygiad Cymru ym Mhrifysgol Bangor, "Mae'r Ẇyl Newid Ymddygiad yn unigryw efallai oherwydd ei bod yn dod â chymaint o wahanol feysydd o'n bywydau at ei gilydd mewn un digwyddiad i wneud i ni feddwl ynghylch sut y gall gwyddor newid ymddygiad helpu i wella ein bywydau."\nMae Canolfan Newid Ymddygiad Cymru wedi helpu gwahanol gwmnïau a sefydliadau i ddefnyddio newid ymddygiad, gan gyflwyno newidiadau bach i ddylanwadu ar ymddygiad pobl. Mae pethau syml fel rhoi olion troed ar y llawr yn arwain at beiriannau hylif glanhau dwylo y tu allan i wardiau ysbyty wedi gwneud i fwy o bobl eu defnyddio. Mae hyn yn hynod bwysig i atal heintiau. Mae arwyddion tebyg hefyd wedi gwneud i fwy o bobl ddefnyddio'r grisiau yn hytrach na'r lifft mewn adeiladau. Enghraifft arall yw defnyddio cynlluniau gemau i ysgogi myfyrwyr i ddatblygu sgiliau mathemateg drwy ddefnyddio arweinfyrddau a chardiau fflach cystadleuol.\nGall cynadleddwyr gael profiad hefyd o dechnegau gwyddor newid ymddygiad, megis cardiau ffyddlondeb, gweithredoedd digymell o garedigrwydd, dyddiaduron digwyddiadau positif, neu sut y gall yr amgylchedd ffisegol a phensaernïaeth newid ein hymddygiad. Bydd trefnwyr yr ŵyl yn rhoi eu gwybodaeth ar waith yn ystod yr ŵyl ei hun gan roi arweiniad i'r cynadleddwyr yn y meysydd hyn.\nGall unrhyw un sydd eisiau dysgu mwy am y theori a'r technegau ddod draw a chael gwybod am y wyddor a'r offer sy'n sail i newid ymddygiad personol.\nMae'r Ẇyl Newid Ymddygiad yn gynllun ar y cyd rhwng Canolfan Newid Ymddygiad Cymru, Ysgol Seicoleg Prifysgol Bangor a Swyddfa Archwilio Cymru, ynghyd â'r Comisiwn Bevan a nifer o bartneriaid eraill sydd â diddordeb mewn edrych ar ddefnyddio gwyddor newid ymddygiad yn holl feysydd ein bywydau.\nBydd llawer o academyddion ac ymchwilwyr yr Ysgol Seicoleg, sy'n enwog yn rhyngwladol yn eu meysydd, yn rhoi cyflwyniadau yn yr ŵyl.\nMeddai'r Athro John Parkinson, Pennaeth yr Ysgol, "Mae gennym gyfres mor gyffrous o sgyrsiau a digwyddiadau ar draws y pythefnos fel bod yna rywbeth i bawb yma. Rydym yn dod â'r arbenigwyr blaenaf yn eu meysydd i'r ŵyl fel y gall pobl glywed am y datblygiadau diweddaraf a chael cyfle i gyfnewid syniadau gydag ymchwilwyr ac ymarferwyr fel ei gilydd."\nBydd Sophie Howe, Comisiynydd Cenedlaethau'r Dyfodol, a benodwyd gan Lywodraeth Cymru, yn dod i drafod swyddogaeth Gwyddor Newid Ymddygiad mewn gwireddu dyheadau ar gyfer Cymru a'n dyfodol.\nGall unrhyw un sydd eisiau mynd i'r digwyddiad pythefnos cyfan, neu i ran ohono, fynd i http://www.goodpractice.wales/bangor i weld rhaglen lawn sy'n cynnwys linc i EventBrite i archebu lle. Archebwch eich lle nawr rhag ofn i chi gael eich siomi. Os ydych eisiau gwybod mwy, anfonwch e-bost at WCBC@bangor.ac.uk.


Ein rôl - The Nursing and Midwifery Council\nMae'r Cyngor Nyrsio a Bydwreigiaeth (NMC) yn rheoleiddio nyrsys a bydwragedd yng Nghymru, Lloegr, yr Alban, a Gogledd Iwerddon.\nRydym yn bodoli i ddiogelu'r cyhoedd a phennu'r safonau ar gyfer addysg, hyfforddiant, ymddygiad a pherfformiad er mwyn i nyrsys a bydwragedd allu darparu gofal iechyd o safon uchel drwy gydol eu gyrfaoedd.\nRydym yn sicrhau bod gan nyrsys a bydwragedd y sgiliau a'r wybodaeth ddiweddaraf a'u bod yn cynnal ein safonau proffesiynol. Mae gennym brosesau clir a thryloyw i ymchwilio i nyrsys a bydwragedd nad ydynt yn cyrraedd ein safonau, ac rydym yn cadw cofrestr o nyrsys a bydwragedd y caniateir iddynt ymarfer yn y DU.\nBeth i’w ddisgwyl gan fydwragedd a nyrsys cofrestredig\nMae’n bwysig bod pawb yn teimlo’n hyderus ynghylch y gofal y gallant ei ddisgwyl gan y nyrsys a’r bydwragedd sydd ar ein cofrestr.\nRydym wedi cyflwyno safonau newydd ar gyfer nyrsys a bydwragedd yn y DU, gan eu cefnogi i ddarparu gofal caredig, diogel ac effeithiol nawr ac yn y dyfodol. O ganlyniad, mae ein nyrsys a’n bydwragedd ar flaen y gad o ran gwella iechyd a lles pobl.\nRydym wedi gwneud dau animeiddiad byr i’ch helpu i ddeall beth allwch chi ei ddisgwyl gan eich nyrs neu fydwraig:\nBeth yw ystyr addasrwydd i ymarfer\nMae bod yn addas i ymarfer yn golygu bod gan nyrs neu fydwraig y sgiliau, y wybodaeth, yr iechyd da a'r cymeriad da i wneud ei gwaith yn ddiogel ac yn effeithiol.\nRhaid i bob nyrs a bydwraig gymwysedig ddilyn Y Cod: Safonau ymarfer proffesiynol ac ymddygiad ar gyfer nyrsys a bydwragedd.Safonau ymarfer proffesiynol ac ymddygiad ar gyfer nyrsys a bydwragedd. Byddwn yn ymchwilio os honnir nad yw nyrs neu fydwraig yn cyrraedd ein safonau o ran sgiliau, addysg ac ymddygiad. Lle bo angen, byddwn yn gweithredu drwy ei thynnu oddi ar y gofrestr yn barhaol neu am gyfnod penodol o amser.\nMae'n ofynnol i ni lunio adroddiad addasrwydd i ymarfer blynyddol a'i gyflwyno i'r Senedd drwy'r Cyfrin Gyngor, ynghyd â'n hadroddiad blynyddol a chyfrifon.\nDarllenwch ein hadroddiad blynyddol ar addasrwydd i ymarfer:\nAdroddiad Blynyddol ar Addasrwydd i Ymarfer 2019-2020\nPryderon am nyrs neu fydwraig\nOs oes gennych bryderon am nyrs neu fydwraig nad ydych yn credu ei bod yn addas i ymarfer, cysylltwch â ni.\nRydym yn ymchwilio i honiadau amrywiol yn cynnwys y canlynol:\nEin rôl ni fel rheoleiddiwr yw sicrhau bod addasrwydd i ymarfer nyrsys a bydwragedd yn cyrraedd ein safonau. Nid yw'n ddyletswydd ar gleifion neu'r cyhoedd i benderfynu a yw nyrs neu fydwraig yn addas i ymarfer. Fodd bynnag, gallant godi eu pryderon os byddant yn teimlo fod diogelwch cleifion neu'r cyhoedd mewn perygl.\nNid ydym yn gyfrifol am reoleiddio ysbytai neu leoliadau gofal iechyd eraill. Nid ydym yn rheoleiddio cynorthwywyr gofal iechyd chwaith.\nOs ydych yn pryderu p'un a yw nyrs neu fydwraig yn addas i ymarfer, gallwch wneud atgyfeiriad drwy ddefnyddio un o'r ffurflenni atgyfeirio.\nOs ydych yn aelod o'r cyhoedd, defnyddiwch ffurflen atgyfeirio'r cyhoedd.\nOs mai chi yw cyflogwr y nyrs neu'r fydwraig yr hoffech wneud atgyfeiriad amdani, defnyddiwch y ffurflen cyflogwr.\nDylai sefydliadau neu unigolion proffesiynol sydd am wneud atgyfeiriad i ni yn rhinwedd ei rôl broffesiynol gwblhau'r ffurflen atgyfeirio trydydd partïon, lle nad oes perthynas cyflogaeth uniongyrchol gyda'r nyrs neu'r fydwraig. Gall hyn gynnwys cyrff rheoleiddio eraill, meddyg sy'n atgyfeirio nyrs neu fydwraig ar ran ei sefydliad neu swyddog yr heddlu yn gwneud atgyfeiriad ar ran yr heddlu.\nOs hoffech wneud cyfeiriad amdanoch eich hun, defnyddiwch y ffurflen hunan-gyfeiriad.\nEin hymrwymiadau cydraddoldeb ac amrywiaeth\nRydym yn gwerthfawrogi amrywiaeth y nyrsys a'r bydwragedd sydd ar ein cofrestr, ein staff a’r gymuned ehangach rydym yn ei gwasanaethu. Hoffem adlewyrchu'r amrywiaeth hon ym mhopeth a wnawn.\nFel corff cyhoeddus, mae'n rhaid i ni fodloni gofynion dyletswydd cydraddoldeb y sector cyhoeddus ac un o'r gofynion hyn yw cyhoeddi ein hamcanion cydraddoldeb. Drwy ein hamcanion cydraddoldeb, ein nod yw dangos sut rydym yn darparu cyfartaledd cyfle ym mhob maes o'n gwaith.\nMae ein cynllun gweithredu amcanion cydraddoldeb yn egluro'r hyn rydym yn ei wneud i hyrwyddo pob grŵp cydraddoldeb, gan gynnwys oedran, anabledd, rhyw, pennu rhywedd, priodas/partneriaeth sifil, beichiogrwydd, hil, crefydd neu gred, a chyfeiriadedd rhywiol.\nDarllenwch ein hadroddiadau blynyddol ar gydraddoldeb ac amrywiaeth:\nAdroddiad Blynyddol ar Gydraddoldeb ac Amrywiaeth 2016-2017\nMae ein strategaeth gorfforaethol ar gyfer y pum mlynedd nesaf yn amlinellu'r ffordd y byddwn yn datblygu ein gwaith er mwyn diogelu cleifion a'r cyhoedd yn effeithiol ac yn effeithlon. Mae'n gosod systemau rheoleiddio dynamig wrth wraidd yr hyn a wnawn ac yn nodi ble, yn ein barn ni, y dylem dargedu ein hymdrechion a'n hadnoddau er mwyn hyrwyddo safonau gofal ac ymarfer.\nMae ein cynllun Corfforaethol ar gyfer 2017-2018 yn gysylltiedig â'r themâu a amlinellir yn Strategaeth 2015-2020 ac yn nodi ein nodau a'n hamcanion ar gyfer y flwyddyn i ddod. Mae cynllun Corfforaethol 2017-2018 hefyd yn newid i gylch cynllunio blwyddyn sy'n cyferbynnu â chylchoedd cynllunio tair blynedd cynlluniau blaenorol.\nCynllun corfforaethol 2017-2018\nEin fframwaith cyfreithiol\nYn debyg i reoleiddwyr gofal iechyd proffesiynol eraill, mae gennym gyfres o ddeddfwriaeth lywodraethu. Ein prif ddeddfwriaeth yw Gorchymyn Nyrsio a Bydwreigiaeth 2001 ('y Gorchymyn') a ddaeth i rym ar 1 Ebrill 2002. Mae ein deddfwriaeth yn nodi pwy rydym yn eu rheoleiddio, ein rôl a'n swyddogaethau, sut rydym yn mynd i'r afael â'r swyddogaethau hynny a hawliau, rhwymedigaethau a phwerau penodol sydd gennym ni a nyrsys a bydwragedd.\nSefydlodd y Gorchymyn ein sefydliad ac mae'n amlinellu ein prif bwrpas, sef diogelu'r cyhoedd, strwythur y sefydliad a'n swyddogaethau a'n gweithgareddau. Mae'r Gorchymyn hefyd yn amlinellu rhai egwyddorion rhwymol a threfniadau goruchwylio ar ein cyfer. Rydym yn atebol i'r Cyfrin Gyngor, yr Adran Iechyd a'r Awdurdod Safonau Proffesiynol.\nYr Awdurdod Safonau Proffesiynol\nYr Awdurdod Safonau Proffesiynol ar gyfer Iechyd a Gofal Cymdeithasol (PSA) sy'n goruchwylio ein gwaith. Sefydlwyd yr Awdurdod Safonau Proffesiynol gan y Senedd er mwyn goruchwylio gwaith pob rheoleiddiwr gofal iechyd proffesiynol yn y DU a gwaith cymdeithasol yn Lloegr.\nMae'n adolygu ein perfformiad cyffredinol bob blwyddyn ac yn cyflwyno adroddiad ar hyn i'r Senedd. Caiff ein perfformiad ei asesu yn erbyn Safonau Rheoleiddio Da yr Awdurdod Safonau Proffesiynol.\nY Pwyllgor Dethol ar Iechyd\nCaiff y Pwyllgor Dethol ar Iechyd ei benodi gan Dŷ'r Cyffredin er mwyn archwilio polisi, gweinyddiaeth a gwariant yr Adran Iechyd a chyrff cysylltiedig. Mae 11 o ASau yn aelodau o'r pwyllgor a gaiff ei gadeirio gan Dr Sarah Wollaston AS ar hyn o bryd.\nErs 2011, mae'r pwyllgor wedi cynnal gwrandawiadau atebolrwydd blynyddol â ni. Rydym yn croesawu'r ffordd mae'r pwyllgor yn craffu ar ein gwaith ac yn cymryd ei argymhellion o ddifrif. Yn ogystal â rhoi tystiolaeth ar lafar, rydym yn darparu tystiolaeth ysgrifenedig ar ein cynnydd mewn ymateb i'w wrandawiadau atebolrwydd yn ogystal ag ymchwiliadau eraill y pwyllgor.\nRydym wedi'n cofrestru fel elusen gofrestredig gyda'r Comisiwn Elusennau yng Nghymru a Lloegr (rhif 1091434) ac yn yr Alban gyda Swyddfa Rheoleiddiwr Elusennau yr Alban (OSCR) (rhif SC038362).\nEin hamcan elusennol yw diogelu iechyd a lles y cyhoedd.\nBob blwyddyn, rydym yn cyflwyno ein hadroddiad blynyddol a'n cyfrifon i'r Senedd drwy'r Cyfrin Gyngor. Mae ein hadroddiad blynyddol yn amlinellu ein hamcanion, yn disgrifio'r hyn rydym wedi'u cyflawni yn ystod y flwyddyn ac yn egluro ein dull o lywodraethu, ein hadnoddau ariannol a'n cynlluniau ar gyfer y dyfodol.\nFel elusen gofrestredig, rydym hefyd yn cyflwyno ein hadroddiad blynyddol a'n cyfrifon i'r Comisiwn Elusennau yng Nghymru a Lloegr ac i Swyddfa Rheoleiddiwr Elusennau yr Alban (OSCR). Mae'n rhaid i ni hefyd sicrhau bod ein gwaith yn dangos budd i'r cyhoedd ac yn cydymffurfio â gofynion y Comisiwn Elusennau a gofynion a chanllawiau'r Swyddfa Rheoleiddiwr Elusennau yr Alban (OSCR).\nDarllenwch ein hadroddiad blynyddol:\nPobl rydym yn gweithio gyda hwy\nRydym yn gweithio gydag amrywiaeth o sefydliadau ac unigolion ledled pedair gwlad y DU er mwyn diogelu'r cyhoedd. Mae'r rhain yn cynnwys rheoleiddwyr eraill, grwpiau cleifion, undebau llafur, cyflogwyr ac addysgwyr, yn ogystal â'r nyrsys a'r bydwragedd sydd ar ein cofrestr.\nMae gennym nifer o grwpiau cynghori sy'n ein helpu i ddatblygu ein gwaith. Mae'r grwpiau'n cynnwys y Grŵp Cynghori Strategol Proffesiynol sy'n cynnwys uwch nyrsys a bydwragedd a'r Grŵp Cynghori Cleifion a'r Cyhoedd sy'n cynnwys cynrichiolwyr o grwpiau cleifion.\nYmuno â'r gofrestr (ar ôl hyfforddi yn y DU)\nRydym yn cadw cofrestr tua 690,000 o nyrsys a bydwragedd. Ein nod yw cwblhau ceisiadau i gofrestru cyn gynted â phosibl. Fodd bynnag, mae angen i ni sicrhau y caiff hyn ei wneud yn gywir er mwyn diogelu'r cyhoedd.\nRydym yn derbyn rhwng 8,000 a 9,000 o enwau gan sefydliadau addysg bob mis Medi a 2,000 bob mis Mawrth.\nOs nad ydych wedi cofrestru ar gwrs eto, gweler ein rhestr o raglenni sydd wedi'u cymeradwyo.\nRydym yn ymrwymedig i gynnig ein gwasanaethau yn Gymraeg a Saesneg. Mae ein cynllun iaith Gymraeg yn nodi sut rydym yn trin y Gymraeg a'r Saesneg yn gyfartal yn unol â Deddf yr Iaith Gymraeg 1993. Pennodd y Ddeddf y dylid trin y Gymraeg a'r Saesneg yn gyfartal mewn busnes cyhoeddus ac wrth weinyddu cyfiawnder yng Nghymru.\nMae cyhoeddiadau ar gyfer y cyhoedd ar gael yn Gymraeg. Caiff safonau a chanllawiau proffesiynol eu cyfieithu ar gais.\nGweler rhai o'n cyhoeddiadau yn Gymraeg isod.\nY Cod: Safonau ymarfer proffesiynol ac ymddygiad ar gyfer nyrsys a bydwragedd\nCod yr NMC: Staff proffesiynol, gwasanaethau o safon\nGofal da gan nyrsys a bydwragedd\nGofal da gan nyrsys a bydwragedd - fersiwn Hawdd ei ddeall\nSut i ail-ddilysu gyda'r NMC\nY broses ailddilysu: Canllaw cyflogwyr i ailddilysu\nGwybodaeth i Gadarnhawyr\nSafonau ar gyfer addysg nyrsio cyn cofrestru\nSafonau ar gyfer addysg bydwreigiaeth cyn cofrestru\nCanllawiau ar ddefnyddio’r cyfryngau cymdeithasol yn gyfrifol\nGofal a pharch bob amser\nHyfforddi nyrsys a bydwragedd: Diogelu'r cyhoedd drwy bennu safonau addysg\nAddysgu nyrsys a bydwragedd: Taflen ffeithiau'r CNB\nGoruchwylio bydwragedd: Taflen ffeithiau'r CNB\nCodi pryderon am nyrsys neu fydwragedd\nYmgynghoriad ynghylch gofynion iaith Saesneg a’r broses o gofrestru â'r NMC\nGallwch ddarllen y wefan gyfan hon, neu wrando arni, yn Gymraeg drwy ddefnyddio Browsealoud, sef adnodd defnyddiol sy'n defnyddio meddalwedd cymorth i ddarllen a chyfieithu testun ar-lein.


NTfW yn penodi pedwar cyfarwyddwr newydd i gryfhau’r bwrdd | NTFW Welsh\nNTfW yn penodi pedwar cyfarwyddwr newydd i gryfhau’r bwrdd\nPostiwyd ar June 4, 2017 gan karen.smith\nAelodau newydd bwrdd NTfW (o’r chwith) Gareth Matthews, Ruth Collinge, Alan Mackey a Grant Santos.\nMae sefydliad sy’n cynrychioli’r rhwydwaith o ddarparwyr prentisiaethau a dysgu seiliedig ar waith yng Nghymru wedi cryfhau ei fwrdd â phedwar penodiad newydd.\nBydd llwyth gwaith Ffederasiwn Hyfforddiant Cenedlaethol Cymru (NTfW) yn cynyddu oherwydd yr heriau a’r cyfleoedd newydd a ddaw yn sgil yr ardoll brentisiaethau a gyflwynwyd y mis diwethaf a nod Llywodraeth Cymru o sicrhau o leiaf 100,000 o brentisiaethau o safon uchel i bobl o bob oed dros dymor y Cynulliad hwn.\nAelodau newydd y bwrdd yw Grant Santos, rheolwr gyfarwyddwr Educ8, Abercynon, Ruth Collinge, rheolwr contractau North Wales Training ym Mochdre, Bae Colwyn, Alan Mackey, cyfarwyddwr rhanbarthol Sgiliau Cymru yn PeoplePlus UK sy’n byw ym Mhorthcawl a Gareth Matthews, cyfarwyddwr gydag Itec Skills and Employment, Caerdydd.\nCroesawyd aelodau newydd y bwrdd gan Sarah John, cadeirydd NTfW. “Maen nhw i gyd yn dod â chyfoeth o brofiad yn y sector dysgu seiliedig ar waith yng Nghymru ac rwy’n gwybod eu bod yn awyddus i ddechrau ar unwaith ar y gwaith o gynrychioli’r rhwydwaith cyfan.\n“Gyda dyfodiad Cynllun Polisi Sgiliau Prentisiaethau Llywodraeth Cymru, mae’r NTfW wedi cynnal adolygiad o lywodraethiant y sefydliad, ynghyd â’i gynlluniau strategol a gweithredol,” meddai.\n“Rydyn ni’n wynebu llawer o heriau a chyfleoedd newydd gyda dyfodiad yr ardoll brentisiaethau ac wrth helpu Llywodraeth Cymru i gyflawni ei nod o sicrhau o leiaf 100,000 o brentisiaethau o safon uchel ar gyfer pobl o bob oed dros dymor y Cynulliad hwn.\n“Bydd aelodau ychwanegol y bwrdd yn galluogi’r NTfW i ymateb yn well i’r cynnydd yn y galw sydd ar y sefydliad o ran cynrychiolaeth allanol, ymgysylltu â rhanddeiliaid a datblygu polisïau.\n“Rydyn ni’n awyddus i sicrhau mai’r NTfW yw’r sefydliad awdurdodol y bydd yr holl unigolion a sefydliadau sy’n dymuno ymwneud â’r rhaglen brentisiaethau yng Nghymru yn troi ato’n naturiol.”\nBu Mrs Collinge yn aelod o fwrdd NTfW o’r blaen rhwng 2008 a 2012. Bu’n gweithio yn y diwydiant hyfforddi ers 22 o flynyddoedd ac mae wedi tyfu gyda North Wales Training gan ddechrau fel asesydd lletygarwch.\n“Rwy’n ailymuno â’r bwrdd mewn cyfnod cyffrous iawn,” meddai. “Mae llawer iawn o waith i’w wneud ac rwy’n edrych ymlaen at gefnogi a helpu gyda’r rhai o’r prosiectau a chynrychioli gogledd Cymru. Rwy’n credu y gall yr NTfW fod yn llawer mwy dylanwadol yn y dyfodol.”\nBu Mr Mackey, sy’n byw ym Mhorthcawl, yn gweithio i PeoplePlus ers pum mlynedd a bu’n ddirprwy brif weithredwr TEC Gorllewin Cymru yn gynharach yn ei yrfa. Rhwng y cyfnodau hynny, bu mewn swyddi uchel yn y sector gwasanaethau ariannol am ddeng mlynedd.\nDywedodd ei fod yn gobeithio defnyddio’i wybodaeth o fyd busnes yng Nghymru a’r farchnad hyfforddiant a sgiliau i wneud cyfraniad gwerthfawr at fwrdd NTfW.\n“Rwy’n falch o gael helpu i gefnogi’r NTfW a chyfrannu at rwydwaith y credaf y bydd yn gallu gwneud cyfraniad gwerthfawr a phwysig iawn at hyfforddiant a sgiliau ledled Cymru,” meddai.\nBu Mr Santos yn gweithio i Educ8 ers degawd ac yn ymwneud â’r sector addysg a hyfforddiant ers dros 20 mlynedd. Mae’n ailymuno â bwrdd NTfW ar ôl absenoldeb o 18 mis.\n“Mae dysgu seiliedig ar waith a’r NTfW wedi symud ymlaen yn fawr yn yr ychydig flynyddoedd diwethaf ac mae gan y bwrdd agwedd newydd, ffres,” meddai. “Rwy’n credu’n gryf mewn dysgu seiliedig ar waith a dysgu galwedigaethol ers 20 mlynedd ac rwy’n awyddus i helpu i lywio’r rhaglen brentisiaethau yng Nghymru, dylanwadu arni a’i hyrwyddo.\n“O Ystrad Mynach rwy’n dod ac rydw i’n awyddus i annog pobl y Cymoedd a Chymru gyfan i fod yn fwy uchelgeisiol a gweithio i wireddu eu breuddwydion.”\nMae gan Mr Matthews, sy’n dod o Ynyshir yng Nghwm Rhondda, dros 40 mlynedd o brofiad ym maes sgiliau a chyflogadwyedd mewn nifer o swyddi uchel mewn meysydd gweithredol a datblygu busnes.\nCyn ymuno ag Itec Skills and Employment, bu’n gyfarwyddwr gwasanaethau lles gyda Serco, yn gweithio ar gontractau cyflogadwyedd a sgiliau ar gyfer yr Adran Gwaith a Phensiynau a’r Weinyddiaeth Gyfiawnder. Yn ogystal, bu’n gyfarwyddwr gweithredol Working Links a bu ganddo nifer o uwch swyddi arweiniol gyda’r Adran Gwaith a Phensiynau.\nCafodd ei gyfraniad i’r sector gwasanaethau cyflogaeth ei gydnabod â Gwobr Cyflawniad Oes ERSA yn 2014 a chafodd ei waith yn gwella ymgysylltiad cymunedol ac ansawdd bywyd yn y Rhyl ei gydnabod gan y Prif Weinidog.\n“Rwy’n dod â gwybodaeth ac arbenigedd i’r bwrdd – ym maes cyflogadwyedd, rheoli contractau mawr i’r llywodraeth, gweithio i gwmnïau ar y FTSE 100 a chyflawni blaenoriaethau strategol,” meddai.\n“Hoffwn helpu i roi’r NTfW mewn sefyllfa lle mae’n dylanwadu ar ffordd y llywodraeth o feddwl a’i pholisïau ac yn eu llunio’n rhaglenni. Y peth pwysig yw meithrin perthynas ac ymddiriedaeth er mwyn bod mewn sefyllfa lle rydyn ni’n dylanwadu ar bethau cyn iddynt ddigwydd.”\n« Arbenigwyr sgiliau Cymru yn cael cydnabyddiaeth yn y Senedd — Y dwsin sydd ar restr fer Gwobrau VQ ar fin darganfod eu ffawd »


Fossil ladies watches sale uk - Ak4\nFossil ladies watches sale uk in Women's Watches\nwomens watches sale online\nItems 1 to 18 of 3 372 total\nOmega De Ville Ladies 27.4mm Quartz Watch\n£ 3 280.00\nLongines Conquest Classic Diamond Automatic Ladies Watch\nCelebrating the brand's values of elegance,...\nLongines Symphonette 18.9x29.4mm Quartz Ladies Watch\nRado Centrix Ceramic Ladies Watch R30183752\nThe shape and style of this Ceramic Ladies' Rado...\nKate Spade New York Ladies Crosstown Watch\nThe ladies Crosstown by Kate Spade New York is a...\nLadies Movado Bold Watch 3600387\nThis ladies Movado Bold watch is fitted with a...\nLadies Folli Follie Santorini Flower Exclusive Watch\nFolli Follie Santorini Flower Exclusive 6010.2061...\nLadies Lars Larsen Emma Watch\nThis beautiful ladies Lars Larsen Emma Gold watch...\nThis slim-line ladies Movado Museum watch has a...\nTissot Everytime T1092102203100 is a beautiful and...\nLadies Rotary Swiss Made Legacy Automatic Watch\nRotary Swiss Made Legacy LB90165/04 is an...\nLadies Frederique Constant Slimline Moonphase Diamond Watch\nDaniel Wellington Classic Bristol Ladies Watch\nSleek, clean cut, and ultra-modern, the Daniel...\nLadies Ingersoll The Herald Watch\nBringing together meticulous attention to detail,...\nVivienne Westwood Holloway Ladies Watch\nBoasting a modern and contemporary aesthetic that...\nNid yn unig y bydd hyn yn rhoi golwg stylish a soffistigedig i chi, ond bydd hefyd yn gwneud eich dillad cyfan edrych yn fwy beiddgar. Rhowch gynnig ar chwilio am jewelry mewn arlliwiau o metelaidd glas neu drawiadol. Os ydych yn berchen jewelry cywarch, byth yn gwisgo yn y gawod neu wrth nofio. Bydd dod i gysylltiad â dŵr yn lleihau'r hyd oes eich darnau cywarch. Dylech bob amser gael gwared ar eich gemwaith cyn gweithgareddau sy'n gysylltiedig dŵr, ac osgoi ei wisgo ar ddiwrnodau llaith iawn hefyd.Pan fyddwch yn prynu gemwaith ar gyfer rhywun agos, gallwch brynu faint a allai fod yn rhy fawr iddynt. Dim ond am y gall pob darn o emwaith yn cael ei maint sy'n golygu y gellir ei wneud i gyd-fynd â'ch hoff un. Mae'n bwysig cadw eich derbynneb ar ôl prynu'r jewelry fel y gallwch fynd ag ef yn ôl i lle i chi ei brynu er mwyn i chi gael ei maint. Peidiwch byth â defnyddio atebion neu gemegau ar emralltau. Chemicals, yn enwedig amonia, yn diraddio emralltau at y pwynt eu bod yn ei adnabod.Os nad ydych yn teimlo'n gyfforddus gyda'r gwerthwr eich helpu neu nad ydynt yn amgyffred y cysyniad o'r hyn rydych yn chwilio amdano, mae croeso i chi ofyn i rywun arall eich cynorthwyo gyda'ch pryniant. Gwnewch yn siŵr eich bod yn cael popeth y gemydd dweud wrthych yn ysgrifenedig cyn i chi brynu diemwnt. Mae hyn yn bwysig fossil ladies watches sale uk rhag ofn i chi gael gwybod nad oedd y diemwnt chi eu gwerthu yn hyn y maent yn dweud ei fod yn.Os oes gennych penchant ar gyfer jewelry vintage, a dilysrwydd yn bwysig i chi, yna yn gwybod ble i siopa yn gallu gwneud byd o wahaniaeth. Mae llawer o weithgynhyrchwyr heddiw yn gwneud fersiynau newydd o hen arddulliau, gan ei gwneud yn anodd gwybod a darnau eich bod yn dal yn eich llaw yn wirioneddol gan y chwedegau blodau-rym neu y saithdegau siglo. Dod o hyd i siopau vintage mewn dinasoedd mwy o faint sy'n gwahanu fossil ladies watches sale uk dillad a jewelry i mewn degawdau, ac yn holi ymlaen llaw os ydynt yn gwerthu unrhyw eitemau sy'n newydd.


Hafan > Pynciau > Ystadegau > Penawdau, datganiadau a bwletinau > Dangosyddion Datblygu Cynaliadwy, 2008 Dangosyddion Datblygu Cynaliadwy, 2008\nDiweddarwyd 21 Awst 2008\nDangosyddion Datblygu Cynaliadwy ar gyfer Cymru 2008\nMae gofyn bod gennych y feddalwedd gywir i weld gwybodaeth benodol ar y wefan hon. Mae'r dudalen hon yn cynnig cysylltiadau i raglenni gweld a darllen sydd ar gael am ddim.\tCyhoeddwyd yr Ystadegau Gwladol diweddaraf ar Ddangosyddion Datblygu Cynaliadwy gan Lywodraeth Cynulliad Cymru ar 21 Awst 2008 yn unol â’r trefniadau a gymeradwywyd gan Awdurdod Ystadegau'r DU.\nMae rhifyn cyntaf y llyfryn 'Yn Eich Poced' ar Ddangosyddion Datblygu Cynaliadwy i Gymru yn cyflwyno mesurau o bethau yr ymboenir amdanynt o ddydd i ddydd gan gynnwys iechyd, tai, swyddi, troseddu, addysg a'n hamgylchedd. Mae'r datganiad ystadegol yn rhoi cefndir i'r cyhoeddiad ac yn dangos tabl crynodol o'r llyfryn.\nMae'r llyfryn yn debyg i gyhoeddiad mis Gorffennaf 2008, Dangosyddion Datblygu Cynaliadwy'r DU (dolen allanol). Mae'r llyfryn Cymraeg yn dangos cymhariaethau gyda dangosyddion y DU, lle mae'n bosib gwneud hynny.\nMae'r tabl crynodol o'r cyhoeddiad yn dangos bod:\n15 o'r 39 dangosydd yn dangos gwelliant amlwg;\n12 o'r 39 dangosydd yn dangos dim neu fawr ddim newid;\n6 o'r 39 dangosydd yn dangos dirywiad amlwg;\n6 o'r 39 dangosydd hefo data annigonol neu ddim data y gellir eu cymharu.\nMae cynlluniau yn awr i barhau i ddiweddaru'r llyfryn poced hwn bob blwyddyn a gobeithio y bydd y data ymhen amser yn gymorth i fonitro'r cynnydd tuag at ddatblygu cynaliadwy yng Nghymru. Fel cydymaith i'r llyfryn hwn, bydd fersiwn ar-lein yn cynnwys gwybodaeth ychwanegol, er enghraifft dadansoddiad fesul Awdurdod Lleol, ar gael ar y rhyngrwyd Ystadegau yn gynnar yn yr hydref yn 2008.\nAwst 2009 (dros dro - i'w gadarnhau ar y dudalen 'I'w cyhoeddi cyn hir')\nDangosyddion Datblygu Cynaliadwy, 2008 (Saesneg yn unig)